text:
Grein 1.
Navn felagsins er Argja Bóltfelag, stuttstavað AB. Felagið er stovnað 15. august 1973. Felagið er óheft av politiskum og átrúnaðarligum áhugamálum.
Grein 2.
Endamál felgsins er, at fremja og leggja til rættis ítróttarvirksemi.
Grein 3.
Valbæri og atkvøðurætt hava einans limir í felagnum, sum eru fyltir 16 ár.
Grein 4.
Aðalfundur er hægsta vald í málum felagsins. Aðalfundurin verður hildin í februar mánaði við hesi dagskrá:
1.Ársfrágreiðing
2.Kassameistarin leggur fram grannskoðaðan roknskap fyri farna árið
3.Viðgerð av uppskotum og málum, sum eru løgd fyri aðalfundin
4.Val av starvsnevnd og varalimum, sambært grein 9
5.Val av grannskoðara
6.Ymiskt
Grein 5.
Aðalfundurin verður kunngjørdur 8 dagar frammanundan og lýsingin verður uppafturtikin. Roknskaparárið er álmannakkaárið. Uppskot um lógarbroytingar og mál viðvíkjandi skipan av felagnum, sum verða kravd viðgjørd á aðalfundi, skulu verða starvsnevndini í hendi 3 vikur fyri aðalfund. Aðalfundurin er avgerðarførur við teimum limum, ið koma á fundin. Limir, ið eru í eftirstøðu við limagjaldi, hava ikki atkvøðurætt á aðalfundinum.
Grein 6.
Eykaaðalfundur verður hildin:
1.Tá ið aðalfundurin samtykkir tað
2.Um meirilutin í starvsnevndini samtykkir tað
3.Tá ið minst 1/3 av limum felgsins ynskja hetta
Á eykaaðalfundi kunnu uppskot ikki verða viðgjørd, uttan tey standa á fundarskránni. Fyri at uppskot skal vinna sømdir á eykaaðalfundi, skal meiri enn helvtin av teimum møttu, sum hava atkvøðurætt, atkvøða fyri. Eykaaðalfundur skal kunngerðast 8 dagar frammanundan.
Grein 7.
Mál, ið ikki standa á fundarskrá til aðalfund og ikki snúgva seg um lógarbroytingar ella skipan av felagnum, kunnu verða tikin til viðgerðar og avgjørd, um 2/3 av møttu limunum ynskja tað. Fyri at uppskot skal vinna sømdir á aðalfundi krevst, at meira enn helmingurin av teimum møttu, sum atkvøðurætt hava, atkvøða fyri. Standa atkvøður á jøvnum, er tað atkvøða formansins, ið fær avgerðina.
Grein 8.
Argja Bóltfelag verður stýrt av starvsnevndini. Starvsnevndin hevur hægsta vald í felagnum millum hvønn aðalfund. Tá ið starvsnevndarlimur hevur forfall, tekur varamaður sæti í nevndini.
Ein fótbóltsnevnd verður vald av starvsnevndini. Fótbóltsnevndin arbeiðir eftir reglugerð, sum starvsnevndin letur gera. Somuleiðis kann starvsnevndin velja aðrar nevndir.
Grein 9.
Í starvsnevndini sita 3-5 limir, formaður, næstformaður, kassameistari, skrivari og upp til 1 nevndarlimur. Nevndin skipar seg sjálv. Annahvørt ár verða valdir 3 limir og annahvørt ár 2 limir. Um bert 4 limir eru valdir, verða 2 valdir annað hvørt ár. Um bert 3 limir eru valdir, verða 2 limir valdir annaðhvørt ár og 1 limur annað hvørt ár. Valdir verða eisini 2 varalimir fyri eitt 1-ára skeið.
Starvsnevndin hevur øll fíggjarlig viðurskifti um hendi. Til skuldbinding, keyp og sølu av fastari ogn krevst einmælt nevndarsamtykt. Felagið verður teknað av formanni saman við 2 nevndarlimum.
Starvsnevndarfundur er, tá ið formaður ella ein nevndarlimur ynskir tað. Fundurin er avgerðarførur um bert 3 limir eru á fundi.
Grein 10.
Starvið hjá starvsnevndini er í høvuðsheitum:
1. at seta samtyktir aðalfundanna í verk
2. at standa fyri rakstrinum av felagnum.
Grein 11.
Limagjøld felagsins eru (frá 2014):
- Leikarar hjá 1. Deild Kvinnum, 1. Deild Monnum og EFFO-deildina: 1.000 kr
- Øll onnur: 500 kr
Systkinaavsláttur verður veittur kr. 100 pr. barn undir 16 ár.
Hvílandi limir:
- Stakir kr. 100 árliga
- Hjún kr. 150 árliga
Hevur limur eftirstøðu, hevur starvsnevndin heimild til, at nokta honum luttøku í lands- kappingini og/ella koyra hann úr felagnum og kann hann ikki gerast limur aftur, fyrr enn øll skuld hansara, til felagið, er goldin. Starvsnevndin hevur heimild til at broyta limagjaldið, uttan at omanfyri nevnda grein 11 verður kunngjørd av nýggjum.
Grein 12.
Allir limir felagsins hava skyldu at arbeiða fyri felagið og at røkja ognir tess. Starvsnevndin skipar fyri, hvussu arbeiðið verður limanna millum.
Grein 13.
Til at slíta Argja Bóltfelag krevst 4/5 av limum felagsins samtykkja tað á aðalfundi ella eykaaðalfundi. Verður slík samtykt gjørd, leggur tann aðalfundurin frá sær, meðan tann starvsnevndin, sum sat seinasta valskeið, verður sitandi og boðar til aðalfund um tríggjar mánaðir. Verður tá aftur samtykt við 4/5 meirluta at slíta felagið, er felagið lógliga slitið. Allar ognir felagsins skulu tá nýtast til vælgerðandi endamál.
Grein 14.
Samtíðis, sum henda lóg kemur í gildi, falla burtur allar samtyktir, sum stríða ímóti henni og somuleiðis eldri lóg felagsins.
Henda lóg fær síðani gildi.
-
Samtykt á aðalfundi Argja Bóltfelags, tann 16. februar 1998, og við seinri broytingum, seinast 6. mars 2007.


c: text/html

text:
Tá ið menn seinast í 1930unum fóru undir at arbeiða veg av tí núverandi sunnara brúgvasporanum og heimeftir, mundi tankin um vegasamband til umheimin vera sera fjarur. Men "tað líður, sum skríður", søgdu teir gomlu og otaðu seg so við og við heimeftir.
Í 1940unum og fyrrapartin av 1950unum var so dúgliga hingið í, at tankin búnaðist av álvara. Veturin fór til vegarbeiði, al tann tíð tað var klúgvandi. Nú var meira skil í: bygdin býtt sundur í 3 hold, sum fingu síni ávísu stykkir at gera. Sjálvandi fingu holdini rámandi nøvn, ið ikki nýtast eyka frágreiðing: Piparholdið (norðan fyri Ánna - út til og við Klá og Ólastovu), Prukkholdið (frá Ólastovu oman í Gamla Pakkhús) og so Runuholdið (sunnan fyri Ánna). Nú leið betur eftir heim í gjøgnum Dalin - um Skarðið - og undir Fossabrúnna, men her kom ein stígur í, tí hvagar skuldi nú kósin setast - móti Funningi ella Eiði? Teir gjørdu ein stubba - seinni nevndur Blindtarmurin (ið sæst enn) - oman ímóti Funningi, men broyttu so kós og miðaðu eftir Eiði. Hetta komst av tí, at eiðismenn, ið eisini høvdu brúk fyri tí góða sjóvegis sambandinum við Klaksvíkina, arbeiddu veg frá Eiði móti Funningi og vóru komnir rættuliga væl áleiðis. Vegmenninir gjørdu sær sonevnd veghús at eta í og til amboðini. Tað vóru 12 veghús tilsamans; tað fyrsta var uttan fyri Garðin, og tað seinasta - av góðum grundum nevnt Heiðriksstova - var handan fyri Neytaskriðuna. Hesi veghús eru øll skrásett, og toftirnar avmyndaðar. Í seinnu helvt av 1950unum kom tann landskendi vegformaðurin, Arne Brattaberg, úr Vági, og við honum tann líka kendi kúgvamaðurin, Herluf Joensen, úr Hvalvík - saman við einum vælaliði av alskyns dugnaligum monnum bæði til eitt og annað. Nú kom nakað heilt annað lag, og skjótt var tað sum í tí kenda táttinum um m.a. at Mikkjal, sum gróv upp Gøtudal, "so at tað, sum vendi niður, vendi upp"! Bygdin fekk samband við umheimin umvegis Eiði tann 17. oktober 1959, og nakrir av teimum, ið settu spakan í á brúgvasporanum í 1930unum, vóru millum teirra, ið komu sitandi til bygdar henda dagin. Tað var bara gott veður, tá ið bilafylgið við tí nýggja Bedfordinum hjá Benadikt á odda kom út í Fornan, men um kvøldið gjørdist satt ódnarveður, so avstaðsfólkið fekk eina ruskuta fráferð.
Vegarbeiðið helt so fram ímóti Funningi, og um heystið 1961 stóð bilafylgið so í Funningstúni. Nú var lagamanni at koma sitandi aftur og fram, og tey gomlu lótu veður og vind ráða sær soleiðis, at tá ið Várharra hevði lagt kavan um veturin, so var vegurin bara stongdur - kavi slapp at vera kavi. Tó so, tá ið tað váraði, og lýkkan kom í luftina, fór maður av húsi við spakanum at grava tær seinastu fannirnar - og Neytaskriðan var mangan beisk. At hava vegin stongdan fyri kava var ikki nøktandi, nú gravkúgvatíðin var komin. Tá ið so maskina fór at grava kava um veturin, var tað hildið at vera tað reina luksus. Knút Vesturdal, á Eiði, er tann kendasti "kavamaðurin" frá teirri tíðini. Maskina hansara hevði einki førarahús, so hann noyddist, sum maðurin segði, at vera úti á berajól í øllum hugsandi og óhugsandi kavaroki. Lofnaður - við klakaðum eygnabrúm - stríddi hann seg fram millum skørðini. Slapst ikki til ella frá bygdini, so hoyrdist millum manna: "Ring bara til Knút"! Nú eru tíbetur aðrar tíðir. William Mackay, úr Funningi, situr nú fjálgur og fregin í einum hermetiskt lokaðum førarahúsi í ovurstóru maskinu sínari, og hann er tøkur í somu løtu, sum kavin hevur hug at bylgjast á vegnum. --- Vit eru so heppin at hava fingið nakrar myndir frá Knúti, ið sýna ein evarska lítlan part av vegarbeiðinum bygdanna millum. Eisini hava vit nakrar kavamyndir, ið tala fyri seg. Tað er stórt spell, at ikki fleiri myndir eru av vegarbeiðinum, so tað hevði komið meira enn væl við, um tað skuldi verið onkur, ið lesur hesar reglur og liggur inni við slíkum myndum, ið hevði kunnað lænt okkum tær, so eisini tær kundu verið lagdar út á heimasíðuna, bygdin.fo, teimum til heiðurs, ið kropsliga ruddaðu slóð bygdanna millum.
Kategori: Gjáartíðindi
Nakrar myndir frá vegarbeiði og kavagrevstri: myndasavn - 2010 - Vegur og veður.

robotstxt: allowed

filter: keep


text:
Innovatión er at skapa nakað nýtt, sum ger mun. Eg eri sannførdur um, at tilvitað innovatión í nógv størri mun skal á breddan í føroyska almenna geiranum og í samfelagnum sum heild. Neyðugt er at arbeiða enn meira miðvíst við at stuðla upp undir innovatiónsmentan, so nýggjar, slóðbrótandi og munagóðar loysnir verða mentar, øllum samfelagnum at frama. Føroyar eru í fremstu røð á fleiri økjum. Kanning frá Fólkaheilsuráðnum frá mai í ár...
Almenn innovatión í Føroyum er tilvildarlig!
Úr blogginum: Skrivað av Jónu Ólavsdóttir Dalsgarð og Báru Akselsdóttir Haraldsen. Innovatión fer fram á stovnum landsins, men arbeiðið er meiri tilvildarligt enn tilvitað. Í vár vóru vit báðar Jóna Ólavsdóttir Dalsgarð og Bára Akselsdóttir Haraldsen starvslesandi í Stjórnartænastuni á Løgmansskrivstovuni. Har arbeiddu vit við verkætlanini Vit bróta slóð undir Stjórnarskúlanum. Í hesum sambandi gjørdu vit eina kanning av, hvussu stovnar...
Innovatión í sølukanalini
Tá vit hugsa innovatión, er tað okkurt sum sigur, at hetta er okkurt nýtt – t.d. ein nýggj vøra ella ein nýggj tænasta. Og tað er tað eisini ofta, men als ikki bara. Innovatión er týdningarmikil, um vit sum samfelag skulu fylgja við altjóðagerðini. Og tí mugu vit alla tíðina hugsa um, hvussu vit eru nýskapandi innan øll øki. Fyri íverksetarar í Føroyum hevur ein tann størsta avbjóðingin verið ein avmarkaður heimamarknaður. Men við tí...
Innovatiónsspurningurin – ein ítøkiligur arbeiðsháttur
Tað finst ein ørgrynna av arbeiðshættum, ið stuðla undir innovatión og innovativar tilgongdir. Innovatiónsspurningurin er ein ítøkiligur arbeiðsháttur í nýskapanararbeiði. Í stuttum snýr tað seg um at seta ein spurning, sum letur upp fyri nýggjum møguleikum, heldur enn at seta mál um meira av tí sama. Innovatiónsspurningurin eigur: at rúma eini visjón at vera ein avbjóðing at svara at vera lættur at skilja og at vera kveikjandi í mun til...
Soleiðis mennir leiðslan eina innovativa organisatión
Innovatión kemur ikki burturúr ongum, men krevur, at vit eru tilvitað um hetta og samskipa verkætlanirnar skynsamt. Yvirskipað eru trý eyðkenni, ið vísa seg í innovativum organisatiónum: – Hava greiða leiðslu og strategiska kós – Hava eina innovatiónsmentan – Hava samband tvørtur um organisatiónina og uttanhýsis samband Tað eru fleiri hættir at arbeiða við innovatión. Innovatión í gerandisdegnum kann rótfestast í eini...
Alment-privat samstarv
Ein háttur at fremja samstarvsrikna innovatión er, at almenni geirin samstarvar við privata geiran. Í eini almennari-privatari innovatiónsverkætlan arbeiða luttakararnir saman um at menna nýggjar innovativar loysnir, sum loysa felags avbjóðingar. Eitt samstarv við tað privata ger tað møguligt fyri almennar organisatiónir at royna ymiskt, sum annars ikki hevði verið møguligt. Aðrar lógir og reglur eru galdandi fyri almenn partafeløg og/ella...


text:
1920-2008
Knud Hermansen er danskur rithøvundur og lærari, føddur í Skodsborg. Hann var læraraútbúgvin og skrivaði ein hóp av lærubókum til fólkaskúlan. Nógv kenna t.d. tær donsku lesibøkurnar Søren og Mette, sum komu út fyrstu ferð í 1954 og bygdu á fonologisku skipanina. Fyrsta bókin hjá honum var tó væl kenda Palo í Grønlandi, sum kom út á donskum í 1947.
Knud Hermansen var av tí gamla skúlanum, sum skrivaði eitt lætt lesiligt og einfalt mál við nógvum endurtøkum.
Útgávur:
1975 Lítli Tom, Stóri Tom, gamli Tom og ein apa
1975 Tveir tjóvar og eitt tjógv
1978 Lítli, grái maðurin
1981 Palo í Grønlandi
2008 Krabbabók - Reyði bilurin (appilsingul)
Krabbabók - So býttur eri eg ikki (appilsingul)
Krabbabók - Heilt til grannabygdina (appilsingul)


text:
Søgan um Landsgrannskoðanina
Virksemið hjá Løgtingingum broyttist munandi, eftir at Heimastýrislógin varð sett í gildi í 1948. Meðan Løgtingið higartil bara hevði verið ráðgevandi, fekk tað nú innan karmar í Heimastýrislógini lóggávuvald í yvirtiknum sermálum.
Hetta bar millum annað í sær, at ein grannskoðanarskipan varð sett á stovn. Í skipanini varð ásett, at løgtingsvaldu grannskoðararnar skuldu granska ársroknskapirnar og leggja teir fyri tingið til viðgerðar og samtyktar.
Les søguna um grannskoðanarskipanina her.


text:
Visa/Dankort
Nýtslumøguleikar
Visa/Dankortið kann nýtast:
- í sjálvtøkum
- í peningastovnum
- í handlum kring stóran part av knøttinum
- á internetinum
Í sjálvtøku sparikassans kanst tú taka út upp til 6.000 kr um samdøgrið. Í sjálvtøkum hjá øðrum føroyskum peningastovnum og donskum peningastovnum, ið nýta SDC, kanst tú taka upp til 5.000 kr um samdøgrið, tó í mesta lagi 2.000 kr hvørja ferð. Hjá øðrum donskum peningastovnum kanst tú taka 2.000 kr út um samdøgrið.
Loynital
Til kortið fært tú eitt loynital, ið bara tú kennir. Tá ið tú brúkar kortið, skalt tú brúka loynital ella undirskrift. Umráðandi er, at eingin annar enn tú kennir loynitalið. Tí má loynitalið ongantíð goymast saman við kortinum.
Um tú missir kortið
Missir tú kortið burtur, skalt tú beinanvegin siga sparikassanum frá. Missir tú kortið burtur, tá ið sparikassin er stongdur, skalt tú seta teg í samband við Nets kundatænastuna á tlf. +45 44 89 29 29, sum svarar alt samdøgrið.
Aldursmark
Tú skalt vera 18 ár, um tú skalt hava Visa/Dankort. Eisini skalt tú lúka tær treytir, ið annars verða settar, tá ið kort verða útflýggjað.
Ásetingar fyri VisaDankort galdandi frá 1. jan 2018.pdf


text:
Orð: Jóannes Patursson
1. Millum tey lágu tú helt teg,
mín kongur hin sæli,
verðsligar dýrdir tú baðst ei, tó tær stóð í vali
veldi og makt,
heimin at undir teg lagt,
vist tína valdi í dali.
2. Søkti tú pláss títt hjá syndarum,
aðrir vanvirdu,
syndarum náði í sáraðum barmi tú hirdi,
sorg, eymd og sút
rakst tú av hjartanum út,
blíði og frið inni byrgdi.
3. Høvdingar miklir og heitstórir
tóktust at vera
góðir for Guði, ei annað enn rætt altíð gera,
sømdi seg ei
hjá teim at koma um leið,
har neyðin tung var at bera.
4. Honum, mín loysnari, vildi tú
alla bót ráða,
sum toldi neyðina tunga og alsáran váða;
onga hjálp hann,
sum helt seg syndfrían mann,
kundi av tær, Harri, fáa.
5. Leggur tú kross tín so tungt,
at mær tyngist í sinni,
tykist mær ovboðið alt, og sum einki eg vinni,
tungari veg
gekst tú og vann fyri meg,
sigurs tíns uggan eg finni.
6. Vil eg tí biðja teg, Harri,
tú hjá mær vilt standa,
hvat mær so kemur av sorg ella armóð til handa,
hjálpa tú kann,
deyðan á foldum tú vann,
vinnur tí allan mín vanda.
7. Um mær so tykjast tær vónir
so blíðar at bresta,
eitt sinn eg síggja tó skal, at alt var til mítt besta,
tín vilji ske,
hollast er tað fyri meg,
hollast er á teg at treysta.


text:
Eitt petti av sólskini í munnin - Grannakaffi
Vitjan hjá Oddvør Skarðhamar, sum hevur havt matveiting til bæði høg og lág, almenn og privat, lítlar og stórar samkomur í nærum ein hálvan mansaldur. Eg havi sett Oddvør stevnu, tí hon hevur játtað at geva sítt uppskot um eina køku, sum vertirnir kunnu baka til gestirnar á Grannakaffi tiltakinum, sum verður vikuskiftið 2.-4. mars.
Urd Johannesen
Oddvør stákast í stóra køkinum í kjallaranum saman við dóttrini, Duritu, og hjálparanum, Martini, tá ið eg banki á dyrnar heima hjá henni á Velbastaðvegnum. Talan er sjálvandi um Oddvør Skarðhamar, sum hevur havt matveiting til bæði høg og lág, almenn og privat, lítlar og stórar samkomur í nærum ein hálvan mansaldur. Eg havi sett Oddvør stevnu, tí hon hevur játtað at geva sítt uppskot um eina køku, sum vertirnir kunnu baka til gestirnar á Grannakaffi tiltakinum, sum verður vikuskiftið 2.-4. mars.
Køkan er longu bakað, tá ið eg komi, tí her er eingin tíð at spilla hjá einari, sum dag og dagliga skal metta svong fólk og gleða tey. Køkan stendur á borðinum, vøkur og lokkandi við myrkari sukurlátaglaring. Eg havi ilt við at fáa eyguni av henni.
"Henda køkan er bæði nemm og góð haldi eg, og so er hon eitt vet heilsubetri enn nógvar aðrar, tí einki gluten er í" sigur Oddvør. Vit báðar hugleiða eitt sindur um vaksandi viðkvæmi millum fólk, og Oddvør fortelur mær, at tá ið hon skuldi gera mat til tíggju sviar herfyri, vóru tað seks teirra viðkvamir fyri øllum frá gluten og nøtum til súrepli. At nøkur ikki eta hvítt sukur ella hveiti snýr seg ikki bara um viðkvæmi, men er eisini ein tilvitað avgerð hjá teimum, ið raðfesta heilsugóðan mat.
Oddvør dámar væl hugskotið handan Grannakaffi tiltakið, tó at hon sjálv ikki hevur verið vertur ella gestur. "Tað er altíð leygardag, og tá havi eg úr at gera við matveitingini, men eg havi bakað køkur til eitt húski her í grannalagnum, sum hevur verið vertur til Grannakaffi," leggur Oddvør afturat, og tá ið hon greiðir frá, at tey fyri viku síðani gjørdu 1000 kransakøkur til eitt tiltak, fati eg, at aftan fyri litríku og vøkru myndirnar av lekkrum mati í "Oddvørsa", er stórt og tíðarkrevjandi arbeiði, sum vit ikki geva okkum far um.
Álvarsemi gerst eisini partur av samrøðuni, tá ið Oddvør greiðir frá, at beiggi hennara fekk krabbamein og doyði fyri 20 árum síðani bara 40 ára gamal. Eftir sótu 3 børn. Talan var um eitt slag av krabbameini, sum betri útlit eru fyri nú enn tá. Harumframt hevur Oddvør mist eina svigarinnu, sum eisini átti 3 børn, og fyri nøkrum árum síðani fingu tveir ungir menn í familjuni staðfest blóðkrabba sama ár.
"Báðir hesir ungu menninir gjørdust frískir aftur. Annar teirra hevði fingið at vita frá læknunum, at um hann vildi gerast pápi, mátti hann taka sáð í varðveitslu, áðrenn hann fór í viðgerð. Men hann gjørdist pápi uttan trupulleikar," sigur Oddvør og er fegin um, at slíkar sólskinsøgur eisini eru. Durita leggur afturat, hvussu týdningarmikið hon heldur stuðulin frá Krabbameinsfelagnum verða til teirra, ið knappliga standa í einari kaotiskari og møtimiklari støðu, tá ið krabbamein bankar á dyrnar.
"Tað ber ikki til at vita, hvussu ein skal takla slíka ókenda støðu, og tað er torført at fáa skil á, hvussu ein skal bera seg at, og tí er tað ómetaliga gott, at ein kann ringja til Krabbameinsfelagið og fáa góð ráð frá teimum," sigur Durita.
Júst ráðgeving til sjúklingar og avvarðandi er eitt av høvuðsendamálunum við Grannakaffi tiltakinum, tí stuðulin, sum kemur inn, fer m.a. til dagliga arbeiðið, til dømis ráðgevingina, sum Krabbameinsfelagið veitir teimum, ið hava tørv á hjálp.
"Vilt tú hava kaffi og eitt køkustykki?" spyr Oddvør. Hon hevur nokk varnast, at eg valla havi fingið eyguni av køkuni. Eg játti sjálvandi, gevi mær stundir at njóta løtuna og góðu køkuna, meðan eg eygleiði, hvussu tey rokast og arbeiða í køkinum hjá Oddvør, fyri at onnur kunnu njóta. Eg takki fyri prátið, og meðan eg gangi heim, kenni eg tað sum um eg júst havi fingið eitt petti av sólskini í munnin. Og eg ásanni, at hjálp eisini kann vera ein løta, ið gjørdist rík, og ein køka, ið smakkaði av sól.


text:
Hvussu skulu tey hoyra ?
Meðan eg sat í einum bussi í London, var eg hugtikin av at síggja øll hesi mongu fólkasløgini við so ymiskum mentanum, sum búleikaðust í hesum stóra býi. Eg byrjaði at hugsa um allar tjóðirnar í hesum heimi, og eg hugsaði um, hvussu øll hesi nakrantíð koma at hoyra evangeliið um Jesus Kristus.
Meðan eg sat í djúpum tonkum um hetta, kom ein kvinna gangandi millum stólarøðini og steðgaði á, har eg sat. Við einum vinarligum smíli rætti hon mær eitt pappír og spurdi: "Kundi tú hugsa tær at lisið um, hvussu ein skal vera føddur av nýggjum?" Eg takkaði fyri og segði henni frá, at eg kendi Harran Jesus Kristus. "Prísaður veri Gud", teskaði hon og fór víðari til tann næsta.
Eg hugsaði við mær sjálvum: "Tað er soleiðis tey skulu hoyra!". Ein og ein fara tey at hoyra gleðiboðskapin frá trúføstum trúgvandi, sum royna at røkka onnur, hvarenn tey eru. Kvinnan í bussinum fekk meg at hugsa um Paulusar tilmæli til tey trúgvandi í Tessalonika: "Frá tykkum hevur orð Harrans ljóðað út; ikki bert í Makedonia og Akaia, nei, allastaðni hevur hoyrst um trúgv tykkara á Gud" (1.Tess.1,8). Ístaðin fyri at vera lammað av hugsanini um, at milliónir enn ikki hava hoyrt, skifti hon orð um Kristus við tey fáu, har hon búði. Áttu vit øll ikki at gjørt tað? - og at byrja í dag?
Hvussu skulu tey hoyra? Bert um vit náa ein persón nú og tá og kunngera honum frelsandi boðskapin um Jesus Kristus.
Umsett úr Our Daily Bread
Mikkjal á Bergi


text:
Arbeiðsmarknaðareftirlønargrunnur
Arbeiðsmarknaðareftirlønargrunnurin
Løgtingslóg nr. 39 frá 7. mai 1991 um arbeiðsmarknaðareftirlønargrunn, sum seinast broytt við løgtingslóg nr. 129 frá 28. desember 2006.
Endamálið við grunninum er at tryggja øllum íbúgvum landsins eina arbeiðsmarknaðareftirløn. Rætt til útgjald hava allir persónar, sum hava fastan bústað í Føroyum, eru skrásettir í fólkayvirlitinum og eru fyltir 67 ár.
Inngjaldið í grunnin er í løtuni 1,5% av inntøkuni, sum er grundarlagið undir skattaútrokningini. Allir persónar rinda inn í grunnin, tó ikki persónar, sum eru 67 ár ella eldri.
Umframt allar privatpersónar rinda allir arbeiðsgevarar árliga 1,5% av útgoldnum a-inntøkum í grunnin.
Í seinasta lagi 1. oktober avger stýrið fyri grunnin árligu veitingina til eftirlønartakararnar komandi árið.
Løgtingslóg nr. 70 frá 11. mai 2000 um arbeiðsumhvørvi, sum seinast broytt við løgtingslóg nr. 52 frá 4. mai 2017
Endamálið við arbeiðsumhvørvislógini er at
1) virka fyri einum tryggum og heilsugóðum arbeiðsumhvørvi, sum altíð er í samljóð við teknisku og sosialu gongdina í samfelagnum
2) at skapa grundarlag fyri, at virkini sjálv kunnu loysa sínar trygdar- og heilsuspurningar eftir vegleiðing og í samstarvi við feløgini á arbeiðsmarknaðinum og við vegleiðing og undir eftirliti av Arbeiðseftirlitinum.
Í høvuðsheitum fevnir lógin um alt arbeiði gjørt fyri arbeiðsgevara á landi.
Viðvíkjandi trygdar- og heilsuligum tiltøkum á virkjum er m.a. ásett, at:
- Á virkjum við millum einum og níggju starvsfólkum eigur mest møguligt persónligt samband at vera millum stjóran, arbeiðsleiðarar og starvsfólk um trygd og heilsu
- Á virkjum við 10 ella fleiri starvsfólkum skal arbeiðið viðvíkjandi trygd og heilsu samskipast. Trygdarbólkar skulu setast. Trygdarumboðið, sum umboðar arbeiðsfólkini í bólkinum, skal veljast. Arbeiðseftirlitið skal hava fráboðan um, hvør er vald/ur.
- Á virkjum við 20 ella fleiri starvsfólkum skal skipast trygdarnevnd. Nevndin skal fyriskipa, leiða, ráðgeva, kunna og hava eftirlit við tí trygdar- og heilsuliga arbeiðinum á virkinum
Arbeiðsgevarin fíggjar arbeiðið, ið stendst av virkseminum hjá trygdar- og heilsuarbeiðnum. Trygdarumboð er vart móti uppsøgn v.m. og øðrum skerpingum av sínum arbeiðsviðurskiftum á sama hátt sum álitisfólk innan viðkomandi ella tilsvarandi fakliga øki. Um limur skal sigast upp, hevur arbeiðsgevarin skyldu til minst eina viku frammanundan at kunna Arbeiðseftirlitið um hetta.
Í høvuðsheitum skal arbeiðsgevarin syrgja fyri, at viðurskiftini, hvat trygd og heilsu viðvíkur, eru góð, bæði tá tað snýr seg um arbeiðsplássið, arbeiðsgongdina og í sambandi við tøknilig hjálpartól og evni og tilfar.
Arbeiðsgevarin skal:
- tryggja sær, at arbeiðið verður gjørt forsvarliga.
- kunna arbeiðsfólkini um møguligar vanlukkur og heilsuvandar, ið eru tengdir at arbeiði teirra
- upplæra og leiðbeina arbeiðsfólkið um, hvussu arbeiðið verður gjørt
- syrgja fyri, at samstarvið um trygd og heilsu fer fram sambært lógini
- kunna trygdarumboðini og álitisfólkini um tey boð, Arbeiðseftirlitið skrivliga hevur givið
- seta í verk kanning, royndir og eftirlit, um Arbeiðseftirlitið krevur tað
Lógin sigur, at arbeiðsfólk í høvuðsheitum skulu hava eina hvíldartíð, ið er minst 11 samfeldar tímar. Arbeiðsfólk mugu heldur ikki regluliga arbeiða sunnu- og halgidagssamdøgur.
Børn, ið ikki eru fylt 15 ár, kunnu ikki verða sett í arbeiði. Tó kunnu børn, sum eru fylt 13 ár, hava lættari arbeiði av ávísum slagi.
Ung undir 17 ár mugu ikki arbeiða meira enn 10 tímar íalt um dagin og tey skulu sum meginregla ikki arbeiða um náttina (millum 24.00 og 06.00). Ung undir 17 ár skulu hava eina samanhangandi hvíldartíð á í minsta lagi 12 tímar, og ung undir 15 ár á í minsta lagi 14 tímar.
Ung undir 18 ár kunnu ikki verða sett at handfara amboð ella tól, evni og tilfar, sum kunnu verða vandamikil fyri tann unga, uttan so at onkur yvir 18 ár er til staðar. Tó er hetta ikki galdandi fyri lærlingar.
Løgtingslóg nr. 74 frá 8. mai 2001 um dagpening vegna sjúku v.m., seinast broytt við løgtingslóg nr 9 frá 30. mars 2004.
Lógin hevur til endamáls at veita fíggjarligan stuðul í sambandi við mista inntøku vegna:
1) sjúku
2) skaðatilburð
3) fráveru áðrenn føðing vegna heilsuvanda fyri móður ella barn
Hesin stuðul verður tó ikki veittur, um persónurin hevur rætt til løn undir sjúku ella aðrar veitingar, sum eru endurgjald vegna mista inntøku vegna sjúku.
Rætt til dagpening hava løntakarar, herímillum sjómenn, sum hava hýru við føroyskum ella útlendskum fari. Eisini hava útróðrarmenn og sjálvstøðugt vinnurekandi, sum ikki ella í lítlan mun hava arbeiðsmegi aftrat sær, persónar, sum hava teknað trygging, og persónar við álvarsliga sjúkum hjúnarfelaga ella barni rætt til dagpengar, um læknin heldur, at viðkomandi er um tann sjúka.
Persónur, ið fær dagpening, skal vera fyltur 16 ár og má ikki vera eldri enn 70 ár. Aðrar treytir eru, at persónurin hevur fastan bústað og fulla skattskyldu í Føroyum. Persónurin skal hava arbeitt í minst 20 tímar tilsamans síðstu fimm vikurnar undan sjúkrafráveru. Gjald úr ALS er at javnmeta við vanligt lønt arbeiði.
Inntøkugrundarlagið er í høvuðsheitum meðalinntøkan síðstu fimm vikurnar undan sjúkrafráveruni. Dagpeningaupphæddin er í mesta lagi 80% av lønini sambært sáttmála millum Føroya Arbeiðsgevarafelag og Føroyar Arbeiðarafelag, íroknað viðbøtur. Av hesum verður eisini frítíðarløn roknað, sum fer í grunn.
Umsóknarfreistin er í seinasta lagi 30. dagin eftir fyrsta fráverudag – tá kann dagpeningur játtast frá og við fyrsta sjúkradegi. Dagpengamóttakarin hevur sjálvur ábyrgdina av, at fráboðanin verður latin Almannastovuni rættstundis. Dagpeningur verður veittur í mesta lagi 40 vikur frá fyrsta fráverudegi í 12 mánaðir.
Landskassin rindar dagpeningin, tó skal arbeiðsgevarin rinda fyri fyrsta og annan fráverudag, har ein arbeiðsgevari er. Toll- og Skattstova Føroya krevur peningin frá arbeiðsgevarunum.
Løgtingslóg nr 52 frá 3. mai 1994 um javnstøðu millum kvinnur og menn.
Endamálið við lógini er at beina burtur allan mismun vegna kyn, tó so at øðrum kyninum kunnu verða tryggjað serlig rættindi, um tey verða givin fyri at røkka endamálinum við lógini. Kvinnur og menn skulu hava eins møguleikar til útbúgving og arbeiði og yrkisliga og mentanarliga menning.
Meginreglan er, at hvørki beinleiðis ella óbeinleiðis er loyvt at gera mismun á fólki vegna kyn.
Arbeiðsgevari kann ikki gera mismun vegna kyn í sambandi við starvssetan, uppsøgn, starvsmeting, lønarflokking, starvsflyting, starvsuppflyting, farloyvi, arbeiðsumstøður og framíhjárættindi.
Kvinnur og menn skulu hava eins løn og ágóða annars fyri sama arbeiði. Hetta er eisini galdandi fyri arbeiði, ið verður mett at hava sama virði. Arbeiðsgevari skal geva kvinnum og monnum eins møguleikar til t.d. útbúgving, eykaútbúgving, umskúling og økt starvsføri.
Fólk, sum halda seg hava verið fyri mismuni vegna kyn, kunnu kæra til javnstøðunevndina.
Løgtingslóg nr. 39 frá 13. mai 2013 um semingsstovn
Galdandi semingslóg er frá mai 2013. Lógin fevnir um allan arbeiðsmarknaðin, og sostatt verða talan ein sama seminsstovn á almenna og privata arbeiðsmarknaðinum. Lógin ásetur, hvørjar mannagongdir skulu verða fylgdar, um partarnir á arbeiðsmarknaðinum ikki semjast um nýggjar sáttmálar.
Meira nágreiniliga ásetur lógin, at tá partarnir staðfesta, at samráðingarnar ikki bera á mál, verður semingsmaðurin tilkallaður.
Semingsmaðurin er valdur av pørtunum á arbeiðsmarknaðinum. Hann hevur heimild til at kalla partarnar til samráðingar, og partarnir hava skyldu at fylgja hesum. Hann kann útseta møguligan arbeiðssteðg í upp til eina viku.
Harafturat kann semingsmaðurin, um hann metir at samráðingarnar ikki hava verið førdar til fulnar, heita á partarnar um at fara undir aftur samráðingar og útseta semingina, til hesar samráðingar eru lidnar.
Semingsmaðurin kann, tá hann metir tíðina vera búna til tess, leggja uppskot fyri partarnar. Hesir kunnu so sambært teirra innanhýsis mannagongdum taka avger um, hvørt tikið verður undir við semingsuppskotinum ella ikki. Semingsuppskot skulu dyljast inntil báðir partar hava svarað.
Semingsmaðurin kann leggja fleiri uppskot fyri partarnar, men ofta velur semingsmaðurin ikki at leggja uppskot fyri partarnar, fyrrenn hann er hampuliga sikkur í, at tikið verður undir við tí, og leggur sostatt bara eitt uppskot fyri partarnar.
So leingi sáttmálin er í gildi, ella partarnir eru í seming, er friðarskyldan galdandi. Tað vil siga, at hvørgin parturin kann seta tiltøk so sum verkfall ella verkbann í verk.
Um so er, at ein semingsroynd ikki røkkur á mál, kunnu partarnir seta tiltøk í verk. Tó hevur Føroya Arbeiðsgevarafelag avtalað við fakfeløgini, at í minsta lagi 48 tímar skulu ganga,frá, at arbeiðssteðgur er fráboðaður, til hann kann byrja. Sama ger seg galdandi á almenna arbeiðamarknaðinum.
Fasti Gerðarrættur er trætuloysnarstovnurin fyri føroyska arbeiðsmarknaðin og varð settur á stovn 1. apríl 2006. Stovnurin er skipaður við sáttmála, sum allir partar á arbeiðsmarknaðinum hava skrivað undir og við løgtingslóg.
Nevndin fyri Fasta Gerðarrættin er mannað við umboðum frá pørtunum á arbeiðsmarknaðinum. Trimum frá arbeiðsgevarasíðuni og trimum frá løntakarasíðuni. Hesi velja síðan saman ein formann.
Fasti Gerðarrættur skal loysa trætur, ósemjur og ivamál á føroyska arbeiðsmarknaðinum. Eisini skal stovnurin savna, menna og kunna um føroyska arbeiðsmarknaðarrætt.
Er talan um trætur, sum snúgva seg um brot á sáttmálar, verða tey altíð at leggja fyri Fasta Gerðarrætt. Er talan um trætur, sum snúgva seg um tulking av sáttmálum, kunnu partarnir antin í kollektiva sáttmálanum ella frá ferð til ferð avtala at leggja málið fyri Fasta Gerðarrætt.
Um so er, at partar á arbeiðsmarknaðinum ikki hava undirskrivað sáttmálan um Fasta Gerðarrætt, og um teir heldur ikki hava aðra nøktandi skipan fyri trætuloysnir, er ásett í semingslógini, at teir skulu brúka Fasta Gerðarrætt.
Til ber at síggja sáttmála um Fasta Gerðarrætt, lóg, sáttmálapartar, úrskurðir v.m. á heimasíðuni hjá Fasta Gerðarrætti www.fg.fo
Vinnusjúkugrunnurin er almennur grunnur, ið virkar sambært løgtingslóg nr. 67 frá 25. mai 2009 um trygging móti avleiðingunum av arbeiðsskaða.
Vinnusjúkugrunnurin hevur sum endamál at fíggja og rinda endurgjald fyri vinnusjúkur. Vinnusjúkugrunnurin skal rinda útgjøld til teirra, sum eru vorðin sjúk ella rakt av varandi meini, sum stendst av vinnuligum ávum.
TAKS á Tvøroyri hevur dagligu umsitingina av Vinnusjúkugrunninum um hendi, og krevur inn inngjøldini til grunnin. Inngjaldið er 0,10 % av útgoldnum A-inntøkum og verður kravt inn saman við gjaldinum til Barsilsgrunnin.
Meira kunning um Vinnusjúkugrunnin er á heimasíðuni hjá grunninum www.vsg.fo
Vanlukkutryggingarráðið
Um tú ynskir at vita meir um Vanlukkutryggingarráðið, trýst her.


text:
Skallaørn
Skallaørnir (frøðiheiti: Haliaeetus leucocephalus) eru gitnar fyri styrki og stødd og verða tí ofta nýttar sum ímynd ella skjaldarmerki. Høgt uppi síggja teir smá djór í jørðini. Teir hava sterk, long bein við hvøssum klóm at taka fongin við, og hvast, krókut nev at skræða kjøt við. Við hvassa nevinum skræðir hon fongin í bitar.
Tjóðareyðkenni USA er skallaørnin, ið heldur til í USA. Hon tykist ber um høvdið, men tað kemst av, at munurin er so stórur á hvítu høvuðs- og hálsfjaðrunum og myrka fjaðurbúnanum á kroppinum. Hon etur helst fisk.
Flogið er um tveir metrar.


text:
Skelin á jákupsskel er ruflut, tunn og brotnar lætt. Hon kann vera ymisk á liti, ljósareyð, brún, appilsingul ella gul við ymiskum mynstri á.
Jákupsskel hevur eygu allan vegin eftir kápurondini. Hon verður um 9 cm long máld úr hongslinum til kantin.
Jákupsskel etur æti og er vanlig á sandbotni og skeljabotni úr fjøruni og niður á 200 m dýpi. Hon er tó funnin heilt niður á 400 m dýpi.
Dugir at svimja
Jákupsskel er eitt av teimum fáu skeljadýrunum, sum dugir at svimja.
Hon sýgur vatn inn millum skeljarnar, slær skeljarnar saman og fer soleiðis sendandi av stað gjøgnum sjógvin.
Síggj niðanfyri, hvussu tað sær út, tá ið jákupsskel svimur.


text:
FRAMLŲGA: Ein av framlųgunum undir įrsins Vķsindavųku hjį Granskingarrįšnum fer at snśgva seg um įhugaverdu sjóvarfalsappina til snildtelefon, sum Fiskaaling hevur tikiš stig til at menna. Talan er um eina framlųgu, sum veršur hildin į bęši Studentaskślanum ķ Hoydųlum, ķ Dugna viš Įir og ķ Skślanum viš Lųkin ķ Runavķk.
Įhugin fyri sjóvarfalsappini, sum Fiskaaling hevur ment ķ samstarvi viš ašrar, er stórur. So mikiš stórur, at Granskingarrįšiš hevur bišiš Fiskaaling halda trķggjar framlųgur ķ sambandi viš "Vķsindavųkan į ferš 2017. Framlųgurnar verša įvikavist hildnar į Studentaskślanum ķ Hoydųlum, ķ Dugna viš Įir, og ķ Skślanum viš Lųkin ķ Runavķk.
Viš nżggju appini, sum hevur fingiš heitiš "Rįk, ber til at sķggja streymin kring Fųroyar neyvari enn įšur. Umframt ķ sambandi viš sigling, śtróšur og fiskiskap sum heild, er appin eisini hent hjį teimum, iš hava stuttleikabįtar. Somuleišis kann hon nżtast til undirvķsing av ymiskum slagi, iš hevur viš sjógvin at gera.
Tį appin er fingin inn į snildfonina, er ikki neyšugt at hava internetsamband fyri at brśka hana. Og tį appin veršur latin upp, vķsir hon eina mynd av Fųroyum, sum yvirskipaš vķsir, hvussu rįkiš er jśst nś. Nżggj mynd av rįkinum veršur sķšani roknaš fyri hvųnn 15. minutt.
Appin er ógvuliga brśkaravinarlig, og til ber at gera kortiš stųrri og flyta taš runt viš at nżta fingarnar į sama hįtt, sum tį ein hyggur eftir myndum į telefonini. Pķlarnir vķsa rętningin į rįkinum, og fżra litir vķsa ymsu streymferšina. Blįtt stendur fyri kyrrindum, grųnt fyri einum metri um sekundiš, gult fyri tveimum og reytt fyri trimum metrum um sekundiš og oman fyri taš. Hetta svarar til įvikavist tvęr, fżra og seks sjómķl.
Menningin av nżggju appini er ein felags verkętlan millum Fiskaaling, sum hevur stašiš fyri verkętlanarleišslu og rįšgeving, Fróšskaparsetur Fųroya, iš hevur veitt grunddįta, fyritųkan Magnussen Technology, iš er tųkniligur rįšgevi, snišgevi og forritari, mešan Statoil hevur veitt fķggjarligan stušul til verkętlanina.
Appin, sum er ment til at virka į bęši Iphone og Android, kann heintast į heimasķšuni: www.rak.fo, har eisini ein vegleišing er tųk.
"Tilfeingi er felags tema fyri sjįlva Vķsindavųkuna, sum veršur hildin frķggjadagin 29. september, har Fiskaaling fer at hava ein bįs, sum millum annaš fer at lżsa partar av virkseminum hjį Fiskaaling ķ filmsbitum.
Aftur ķ įr fer Vķsindavųkan at vera hildin ķ Perluni, Reinsarķnum, Ostahśsinum og į Perlutorginum, sum liggja ķ Tórsgųtu ķ Havn.
Framlųgurnar hjį Fiskaaling ķ sambandi viš "Vķsindavųka į ferš 2017, sum Bogi Magnussen fer at halda, verša hildnar hesar dagar, klokkutķšir og stųš:
19. september kl. 15.20 Studentaskślin ķ Hoydųlum
21. september kl. 19.00 Sunda kommuna, Dugni viš Įir
27. september kl. 19.30 Bókasavniš viš Lųkin, Runavķk


text:
Kiran Jóanesarson
08.05.2018 - 14:30
Fiskur > Tíðindi > Føroyar
- Meta vit at tað er tað rætta, so fara vit at liggja framvið at framleiða svartkjaft.
Tað sigur Fríðin Ziskason, virkisleiðari á Pelagos, við Portalin.
- Seinasta mánaðin hava vit gjørt ymiskt viðlíkahaldsarbeiði, sum skal gerast hvørt ár tá ið vit hava tíð til tað, upplýsir Fríðin Ziskason
Tað eru bond og ymiskt annað, sum skal viðlíkahaldast nú virkið liggur stilt.
- Virkið verður klárt aftur ein av teimum næstu døgunum, og meta vit, at tað er tað rætta at fara at fvirka svartkjaft, so fara vit at liggja framvið.
Annars verður tað makrerlur, sum verður tað næsta, sum vit fara at virka her á Pelagos, upplýsir Fríðin Ziskason, virkisleiðari.


text:
The Coca Cola Company
The Coca Cola Company er ein amerikonsk fyritøka, ið var stovnað í 1886. Fyritøkan eitur eftir leskidrykkinum Coca-Cola, sum gjørdist eitt hitt kendasta merki í heiminum. Coca-Cola varð fyrstu ferð bryggjað í Georgia, USA í 1886. Uppfinnarin gjørdi eitt eyðkent vørumerki, sum fall væl í eyguni við snøggum, reyðum stavum, sum taka í hvør annan, og frá fyrsta degi varð lýst allastaðni við hesum nýggja drykki. 10 ár seinni drukku tey Coca-Cola í øllum Amerika. Nú er Coca-Cola so grógvið inn í hugaheim okkara, at vit kenna merkið aftur, hvussu navnið so er skrivað.


text:
Fiskivinnunýskipanaruppskotið er ov kollveltandi
politikkur21-03-2017 - 13:41 - Jóanis Nielsen
Síðani fiskivinnuuppskoti hjá samgonguni varð framlagt, er rættuliga nógv komi fram um innihald og tess avleiðingar. Tað sum sermerkir hetta uppskot, er at so at siga alt skal endavendast innan fiskivinnuna og at tað frameftir verður sera trupult at tilrættisleggja naka sum helst. Eisini verður tað so at siga ómøguligt at fáa peningastovnsfígging til nakra verkætlan innan fiskivinnuna, tí karmarnir verða so ótryggir, at eingin kann veita fígging, tí talan verður um váðafúsan kapital.
Í dag er støðan tann, at tey størru flakavirkini Kósin og Faroe Origin, hava millum 300-400 trygg arbeiðspláss, tí virkini hava tryggja sær rávørugrundarlag við at tengja skip at virkseminum. Hetta er einans møguligt, um tú hevur sterkar fyritøkur sum JFK, Varðan og Framherja, Hesar fyritøkur takað samfelagsatlit og kunnu við sínum generella virksemið, syrgja fyri at nøktandi kapitalur er til staðar til at gera íløgur og tryggja ein skynsaman rakstur.
Frameftir er ætlanin tann, at hetta ikki verður so. Fyritøkurnar koma at fella fyri antitrustmarkinum, og sitandi landsins mynduleikar siga beinleiðis við sínum uppskotið um fiskivinnunýskipan, at nú skulu nýggir og fleiri aktørar framat, tí henda samanskrúvingin er ikki nøktandi.
Tað er eingin ivi, um tú veruliga skal hava nakað nøktandi og trygt virksemið innan fiskivinnu í einum so lítlum landi sum Føroyar, mugu vit hava stórar eindir, sum í flestu førum megna at fíggja íløgur og rakstur, umframt nýtslu av stórvirksemisfyrimuninum.
Alivinnan byrjaði við økisleistum og vóru knappliga 100 loyvir upprunaðliga útskrivaði. Hon noyddist tó at fara á húsagang generelt 2 ferðir, fyrr enn vit kundu staðfesta, at um lív skal verða laga innan alivinnu í føroyum, mugu vit hava stórar og sunnar fyritøkur, sum megna at gera neyðugar íløgur og annars tryggja arbeiðspláss og menning innan hesa vinnu. Í dag hava vit 3 alifyritøkur í Føroyum, sum eru fyrimyndirarligar innan aling á alheimsmarknaðinum. Har er ein rúgva av arbeiðsplássum og avleidda virksemið, har hesar fyritøkur nýta milliardaupphæddir til tænastur í landinum, er ein lívsæðra hjá fleiri tænastufyritøkum í Føroyum. Sjálvt um ársúrslit og avkast er gott og fyrimyndarligt, skulu vit nevniliga ikki bert hyggja eftir hvat í hesar fyritøkurnar rindað í skatti, men vit mugu eisini takað tað avleidda virksemið við.
Tað gongur væl í fiskivinnuni í Føroyum í dag, og tí er tað margháttligt, at sitandi samgonga setur sær fyri at framleggja eitt so ógvusligt og drastiskt uppskot fram um eina nýskipan av fiskivinnuni, sum hevur til endamáls at niðurlaga alt uppbygt virksemið, og annars skapa sera stóran ótryggleika millum aktørar í fiskivinnuni. Tað er eingin ivi í mínari verð, at um hetta uppskot verður samtykt, so verða fleiri fólk arbeiðsleys innan flakavirkisídnaðin í Føroyum, tí samgongan megnar ikki at tryggja nøkur arbeiðpláss líka væl sum verandi aktørar í vinnuni.
Tað ørkymlar meg eisini rættuliga nógv, at tá ið man hevur avgjørt at leggja eitt so grundleggjandi broytandi uppskot fram viðv. okkara høvuðsvinnu, ikki kann koma vit einari greiðari útmelding – Hvat um hetta uppskot ikki virkar ??? Vit hava ferð aftaná ferð hoyrt frá vinnunu sjálvari, at hetta kemur í fleiri førum at verða bænahøgg til menning av føroyskari fiskivinnu og haldi eg at tað er ikki meiri enn rímuligt at frætta frá samgonguni, at teir hava tikið tey neyðugu atlitini til ein “back-up plan” – ikki um, men tá ið vit fara at síggja og merkja avleiðingarnar av hesum uppskotinum.
Uppskotið um fiskivinnunýskipan umfatar ikki bert reiðarar, sjómenn og flakafólk. Uppskotið umfatar allar føroyingar tí fiskivinnan stendur fyri umleið helvtini av okkara útflutningi og hevur ein grundleggjandi búskaparliga týdning fyri Føroyar sum land.
Tað er eisini púra hol í høvdið at fremja eina nýskipan innan eina vinnu, sum koyrir avbera væl. Eg skilji tað bara ikki. Eg kann gott fylgja, at dagføringar á ymiskum økjum eru neyðugar, men nýskipan hava vit ikki fyri neyðuni innan fiskivinnuna.
Kvotur til skipabólkar og økiskvotur kring landið, tykist at verða nakrir av høvuðsboðskapinum hjá samgonguni. Hvør sigur at hetta gevur meiri pening í landskassan? Hvat er trygdin fyri at hetta er ein menning av verandi fiskivinnu ?
Alt sum ikki er menning er niðurlagan og tað er júst tað, sum kemur at henda fyri Føroyar. Alt skal pettast sundur, soleiðis at eingin fær nakað burturúr nøkrum tí tað snøgt sagt loysir seg ikki.
Símun Gullaksen, formaður
Norðoya Fólkafloksfelag


text:
Tíðindi
EYÐUN OG LEIKRITINI
28. apríl verður sjónleikarin og leikstjórin Eyđun Johannessen 80 ár. Eyðun var fyrsti føroyingur við útbúgving sum sjónleikari. Við stovnanini av fyrsta føroyska yrkissjónleikabólkinum Grímu, legði hann lunnar undir nýggjan føroyskan sjónleik. Í nógv ár starvaðist hann á Aarhus Teater, og hevur eisini pallsett leikir á Det Kgl. Teater í Keypmannahavn og á Odense Teater. Eisini hevur hann starvast í Svøríki, Norra og í Íslandi. Við fleiri enn 200 leikuppsetingum, er Eyðun ein tann virknasti leikstjórin í sjónleikasøgu Danmarkar.
Saman við Jenny Christina Petersen varð Eyðun í 2000 settur í starv sum leikhúsleiðari fyri Tjóðpallin við tí endamálið, at fáa føroyskan Tjóðpall settan á stovn. Hetta gjørdist veruleiki í 2005.
Í 1997 fekk hann viðurkenning frá Statens Kunstfond og í 2001 fekk hann Mentanarvirðisløn landsins.
Í samband við áttati ára dagin seta vit sjóneykuna á tey mongu leikritini, Landsbókasavnið hevur. Um tit ynskja at síggja fleiri, spyr endiliga starvsfólkið. Leikritini eru til láns.
Landsbókasavnið ynskir Eyðuni hjartaliga til lukku við árunum og somuleiðis eisini til lukku við nýggju bókini Mínum leikapettum.
Verið vælkomin á Landsbókasavnið.
*myndina av Eyðuni hevur Birgir Kruse tikið
Seinastu greinar
Landsbókasavnið søkir eftir avloysara í 1 ár til at byrja 18. juni 2018 ella skjótast til ber. Starvið er parttíðarstarv og arb… Les meira »
28. apríl verður sjónleikarin og leikstjórin Eyđun Johannessen 80 ár. Eyðun var fyrsti føroyingur við útbúgving sum sjónleikari. V… Les meira »


text:
Síðan Rithøvundafelag Føroya í fjør gav út bókina ‘Rithøvunda Bókin’ hevur nógv verið skrivað í fjølmiðlunum um hesa útgávu, men tíðanverri hevur skrivingin mest snúð seg um, hvør ikki átti at verið við í bókini. Um hvør hevur rætt til at kalla seg rithøvund. Henda skriving hevur eftir mínari metan mest verið drivin av útbrendum gamlum monnum við sjálvsvirðiskreppu, hesin útrúligi býttleiki hevur tíðanverri sett alla bókina í ringt ljós, hetta er synd tí eftir mínari metan er bókin bæði áhugaverd og stuttlig.
Bókaummæli av Rithøvunda Bókini.
Onkur rithøvundur hevur tó vilja verið við, at nevndin hevur broytt ein part av hansara stubba, hetta er sjálvandi út av lagið grovt. Skelkandi er, at yrkisfelagi hjá rithøvundum skal standa á odda fyri slíkum. Í øðrum londum berjast slík feløg móti júst sensuri. Men hetta hava nógv góð og minnið góð fólk kjakast um í bløðunum, eg skal royna ikki at detta í hesa grøv. Eg haldi bara at tað skuldi verða sagt. Eg fari heldur at royna at hyggja at bókini, sum tann bók hon er og ikki eftir teimum longu væl gjøgnum tugdu mistøkum Rithøvundafelag Føroya hevur gjørt í útgávuni.
Rithøvunda bókin er ikki ein heilt vanlig bókamentasøga, men heldur ein samtíðarlýsing av føroyskum rithøvundum, ella rættari limum rithøvundafelagsins (tí hvat er lýsingin av einum rithøvunda), tað ið ger hesa bóka serliga áhugaverda er at limirnir sjálvir greiða frá um seg sjálvan, hetta ger bókina sera fjølbroytta. Stuttligt er at síggja hvussu ymiskan framferðarhátt limirnir hava. Onkur heldur seg til eina gjøgnumgongd av sínum skrivligu avrikum blanda við eitt lítið sindur um slag og ætt. Meðan onnur fara eitt sindur meira nýskapandi til verks, t.d. Jóannes Nielsen, ið umskrivar gleðiboðskapin soleiðis:
‘Men tað hendi í teimum døgum, sum skriva stendur í evangelium, at Jóannes í Sakarstovu í Sumba kom at vitja ommu mína í dreymi. Úrsliti av hesi luftigu vitjan var navnið Jóannes…’
Eisini er stuttligt at síggja hvussu onkur skrivar í triðja persóni um seg sjálvan t.d. Heðin Magni Kristin Súni Klein:
Heðin Magni Kristin Súni Klein er føddur 28. Februar 1950. Uppkallaður er hann eftir báðum ommunum og tveimum mammusystrum, sum doyðu ungar tuberklum.
Um hetta er ein roynd at skapa meira trúðvirði til stubban, veit eg ikki, men fyri meg tykist tað rættiliga løgið at skriva um seg sjálvan í triðjapersóni.
Bókin er sum heild sera stuttligur lesnaður og far tú innlit í tað, ið liggur aftan fyri tey ofta lítið sigandi nøvnini á føroyskum rithøvundum, harafturat hevur nevndin í Rithøvundafelagnum megna at savna myndir av øllum rithøvundunum, hetta gevur lesarunum møguleika fyri at seta andlit á hesar persónar, ið tú kanska bert kennur á navni.
Bókin er verd allan keypsprísin og átti at verið ogn hjá øll bókmentaáhugaum føroyingum, men við sínum fjøllbroyttu persóns lýsingum er hon eisini stuttligur lesnaður, hjá fólki, ið bert vil stytta sær ein løtu. Mítt ráð er: keyp hana áðrenn grannin.


text:
510 næmingar til undirvísing í Húsahaga
SEV hevur í mong ár verið partur av tímatalvuni hjá 9. flokkunum í landinum, sum fáa tilboð um ein undirvísingardag hjá SEV, har fólk frá elfelagnum undirvísa næmingunum í eitt nú elframleiðslu, grønari orku og skynsamari elnýtslu.
510 næmingar úr 9. flokki vóru til undirvísing í undirvísingarhølunum í vindmyllulundini í Húshaga farna skúlaár. Talan var um tilsamans 24 flokkar úr ymiskum skúlum í Føroyum.
Undirvísingin, sum áður var á høvuðskrivstovuni við Landavegin í Tórshavn, var í januar 2016 flutt niðan í nýtt fundar- og undirvísingarhøli, ið er bygt sum partur av koplingarstøðini í vindmyllulundini í Húsahaga. Í nýggju hølunum fer undirvísingin fram í væl hóskandi umhvørvi, har náttúra, grøn orka og tøkni ganga upp í eina hægri eind.
SEV kennir tað sum sína skyldu at upplýsa um elframleiðslu, grøna orku og skynsama elnýtslu. Ein liður í hesum setningi er at undirvísa fólkaskúlanæmingum, men SEV fær eisini javnan fyrispurningar frá miðnámsskúlum og læristovnum á hægri stigi, sum sóknast eftir ítøkiligari vitan um elorkuøkið. Ymiskir serfrøðingar hjá SEV undirvísa í Húsahaga, alt eftir tørvinum hjá teimum, sum leita sær vitan hjá elfelagnum.


text:
06. juli 2013 - Anný
Her er ein listi yvir
alt sum kann hugsast - eitt lítið síðuspring bloggurin kann síggja undaligur út vegna umvæling
1# Pretty In Pink
Pretty In Pink er
allarhelst mest kliché chick flick filmurin í heiminum. Andie gongur í High
School, hennara status er í botn tí hon er kiksa og fátøk, mamma hennara er
rýmd og kemur aldrin aftur. Men knappliga far ein ríkur og flottur drongur eyga
á hana, og restina kunnu tit væl sagtans gita. Men hóast at hann er so tiltikin
uppá allarmátar, er hann líka góður hvørja fer.
yndis partur !
2# Toddlers & Tiaras
Vanliga hyggi eg
als ikki eftir reality shows, eg haldi tað verða tápuligt og so langt frá
verðuliga verðuleikanum, sum tað jú sigur seg at vísa. Men so sá eg eitt klipp av
einari fittari lítlari gentu "Honey Boo Boo Child", og eg var horvin
burtur í reality rokinum. Toddlers & Tiaras er ein sending um
tann undarliga heimin "of the child beauty pageants", um
genturnar ið luttaka, og (til tíðir tær ræðandi) mammurnar sum melda børn
síni til.
Um Toddlers
& Tiaras ikki er high-class drama, veit eg onki. Stórt uppsett
hár. Familju stríð (Daddio Cool heldur tey nýggju klæðini eru íso
"bondage-y"). Kjólar fyri fleiri túsund krónur. Risa stórar diamant
krúnur. Backstage catfights.
Hetta
er mikrokosmos, ein pinkalítil heimur við stjørnum, ið ikki duga at
undirskriva sítt egna navn enn. Hetta er ræðuligt, hetta er fantastisk, hetta
er reality sjónvarp av tí fínasta.
3# Drew Barrymore og annað íbastur
Drew Barrymore í
hennara ungu døgum er mín størsta íblástrar kelda fyri tíðina. Hon var tann
kulasta við myrkum varrum og blómur í hárinum.
#4 Tónleikur
Karla Devito - We Are Not Alone
Kim Wilde - Kids In America
Madonna - Like A prayer
Roxette - She's Got The
Look
Cyndi Lauper - Girls just
wanna have fun
-Anný


text:
« Aftur til yvirlit
Tórsfest
Fleiri spennandi útlendsk og nøkur av teimum best umtóktu føroysku tónleikanøvnunum fara á pall í gongugøtuni í Havn leygarkvøldið 21. juli 2018, tá Tórshavnar Ítróttarráð fyri fimtu ferð skipar fyri Tórsfest.
Og leygarkvøldið fyri ólavsøku í ár verður so gongugøtan í Havn aftur fylt við tónleiki og veitslulag, tá bæði kend útlendsk og føroysk nøvn fara á pallarnar, ið verðar settir upp niðast í gongugøtuni. Talan er um eina nýggja fólkaveitslu mitt í Havnini beint fyri ólavsøku.
Á Tórsfest verður eisini spæliland, tiltøk og konsertir fyri børn á skránni um dagin, meðan stóru konsertirnar verða um kvøldið.


text:
Skúlin á Fløtum skal listprýðast fyri 2,5 mió. kr.
Tey sum ferðast eftir Marknagilsvegnum og Landavegnum síggja, at nú av álvara sæst, at Føroya størsti skúli er komin ávegis. Tórshavnar
kommuna fer nú at bjóða áhugaðum listafólkum at geva sítt boð uppá,
hvussu Skúlin á Fløtum skal listprýðast. Listabólkurin hjá Tórshavnar kommunu
hevur gjørt av at geva øllum listafólkum møguleika at vera við.
Arbeiðið
at gera nýggja skúlan byrjaði á heysti 2016, og eftir ætlan stendur skúlin
liðugur í 2020. Í alt eru settar av 2,5
mió. krónur til listina. Í næstum verður lýst alment við treytum og øðrum,
sum listafólkini skulu halda seg til.
Miðað verður eftir, at skúlin verður listprýddur á høgum listarligum stigi í góðum samspæli við byggilistina, virksemið og fólkið, sum bygningurin skal hýsa. Í høvuðsheitum hevur Listabólkurin eingi beinleiðis innihaldslig krøv til prýðingina uttan tað, at listafólkini eiga at hugsa um móttakaran. Lærararnir í Skúlanum á Fløtum høvdu ynski til listina um, at innlæring skuldi vera sjónligt og sniðfast høvuðsevni, men at hon eisini skuldi kunna fata um likamsrørslur. Hetta er komið við í byggiskránna, og Listabólkurin leggur dent á, at ynskini kunnu nýtast sum íblástur.
Keldur: torshavn.fo + SáF


text:
13. december 2017 kl. 14:55
Hilmar Augustinussen, nevndarlimur í Starvsmannafelagnum
Fyrst vil eg siga, at Starvsmannafelagið ikki á nakran hátt er partapolitiskt. Men politisk, JA. Skilt á tann hátt, at vit, til eina og hvørja tíð, verja starvsfólkið. Um vit kunna. Reytt, grønt ella svart. Er líka mikið. So um tað er politikkur at verja fólk, ja so er vit tað.
Eitt dømið um, hvussu fólk vóru viðfarin áðrenn fakfeløgini komu, er hendan myndin:
Ongi rættindi, bara arbeiða og siga takk fyri. Hetta fara vit ikki at góðtaka aftur. Gloymt verður ofta, at hetta eisini er okkara arbeiði og livibreyð og vit vilja gera tað so gott, sum gjørligt, eisini fyri arbeiðsgevaran sjálvandi. Tí saman standa vit sterk og sterkast.
Uppgávan hjá fakfeløgunum er ein onnur í dag, enn tá ið tey vóru stovnað. Børnini hjá arbeiðarunum, er nú akademikarar og ofta líkaglað við fakfeløg. Eg vil klára meg sjálvan, verður sagt. Tað vildu teir á myndini omanfyri eisini.
Sama arbeiði alt livið, er ein farin tíð. Men tað ger bara uppgávurnar hjá felagnum fleiri og øðrvísi.
Stóra avbjóðingin er nú millum annað niðursett tíð, tíðaravmarkað størv og privatisering av almennum stovnum, har fólk, milt sagt, ikki altíð verða væl viðfarin. Og so sjálvandi ordiligar arbeiðsumstøður. Og mangt annað.
Tað eru fleiri mál, ið fakfeløg hava verið við til at fáa sett á breddan.
Betri barnsburðarskipan, eftirløn av øllum, gjald fyri yvirtíð, ordiliga løn, líka løn fyri líka arbeiði, feriu, døgurðasteðg, frí leygardagur. Arbeiðaravernd. Funktionerlógin. Og, og, og ...
Listin er langur, ið fakfeløgini hava hjálpt til við.
Og eftirløn.
OK, ja, nógv kundi verið betur. Men uttan felagsins hjálp var onki av hesum.
Er tað til fyrimunar fyri fjøldina, so eru vit við.
Men vit vilja hava tína luttøku og tína meining. Men eitt er vist. Uttan fakfeløg, hvussu var støðan so?
STARVSMANNAFELAGIÐ ER ÓHEFT POLITISKT. VIT ERU IKKI FYRI ELLA ÍMÓTI NØKRUM FLOKKI.
Vit vilja bara hjálpa okkara limunum og at hava og fáa so góðar treytir, sum gjørligt.
Minnast skal til, at fólk eru ikki til at brúka og blaka burt.
Vit eru ikki ein mótspælari, men ein viðspælarin. Sjálvt um hetta oftast verður tulka so, men vit vilja fegin gera arbeiðsplássið so gott sum gjørligt, fyri allar partar.
Avgerðin er stjórans, men vit vilja gjarna hjálpa til og hoyrast, fyri at gera Føroyar til tað besta landið at búgva í.
Sum ungur hugsaði eg ikki nógv um fakfeløg. Minnist, at eg í kommunuskúlanum hjálpti einum lærara at gera eini mótmælisgongu ónáðir. Hann dugdi at gera tað stuttligt og vit børn vistu ikki betur.
Segði bara onki við onnur, tí har vóru eisini kenningar í mótmælinum. Hvat tað gekk út upp á, var líka mikið. Hann, lærarin, dugdi at fáa stuttleika burturúr, og tað var tað.
Fekk nógv ár eftir tað lærupláss í gamla Føroya Banka. Og sama har. Fakfelag ´bla, bla, bla, ger bara ónáðir, brúka okkara pengar.´
Fekk av tilvild fatur í eini starvsfólkahondbók frá Danske Bank, ið var eigari av Føroya Banka tá. Undraðist á, at alt tað, ið var til fyrimunar fyri starvsfólkið, var burtur. Fór so at kanna hetta nærri og at spyrja um hví, men fekk einki ordiligt svar frá leiðsluni. Bara tær somu undanførslurnar. Fakfelag var ónáðir og irritatión og tað vanliga mótmælið ´und so weiter, und so weiter´
Tosaði so við okkara donsku starvsfelagar um hetta. Teir vóru eitt syndir ørkymlaðir, tí teimum kunnugt var ongin áhugi í Føroyum fyri einum fakfelag. Eftir at hava kannað málið nærri, og við muninum á donsku og føroysku starvsfólkahandbókunum í huga, fór eg undir, at stovna fakfelag fyri bankafólk, men varð uppsagdur, áðrenn eg náddi á mál.
Grundgevingin var, at ikki var brúk fyri mínum profili longur. Onki annað. Farvæl og takk. Onga vernd, onki at tosað um. Ongan at tosað við og ongan at fara til. Eg fekk 5 min.
Einsamallur. Einki fakfelag. Onga hjálp.
Tí FAKFELAG!
« Aftur


text:
Áður í fyrndini var í Gásadali í Vágum ein risi, sum er nevndur Tórur rami, og í Mykinesi búði um somu tíð ein maður, sum er kallaður Óli rami.
Tórur dalbúgvin ætlaði at drepa mykinesbúgvan og at vinna oynna til sín; hann fór tí upp úr dalinum á Líraberg og sprakk haðani um fjørðin út í Borgargjógv á Borgardali eystast á Mykinesi; fótasporini standa eftir honum í klettunum báðumegin har, sum hann hevur lopið.
Mykinesbúgvin hevði setur vesturi á oynni; Tórur hevði tí langa leið at ganga yvir dalir og fjøll, áðrenn hann fann hann; men leiðin var ikki drjúgv hjá honum, við sínum longu beinum fetaði hann ringan vesturum. Tá ið hann kom ginandi oman eftir hamrinum, sá mykinesbúgvin hann, og ótti fell á hann, tí hesin stóri risi var øðiligur at líta. Hann sprakk tí á føtur og rann undan, sum skjótast hann kundi, vestur eftir oynni; men sum hann var komin vestur um rógvuna, var ikki langt ímillum teirra. Hjartað fór tí at kippast upp í háls á Óla, og hann tók at óttast hart og rópaði neyðarrópið: “Rivni gjógv!” og tá varð, at mikineshólmur varð leysur frá oynni, og sundið kom ímillum; tað er sjónligt í berginum báðumegin, at hólmurin og oyggin hava verið áføst áður; hvar holur eru í øðrum berginum, standa klettar út úr beint yvir av í hinum berginum.
Nú risin sær hetta meir enn tjúgu favnar breiða gloprið fyri sær og hólmin losna frá, rópar hann: “Rivni, hvat ið rivna vil, eg loypi eftir”. Hann gleivaði yvir um, og har úti á hólmi fóru hesir báðir nú at berjast, av tí at mykinesbúgvin sá, at eingi onnur kor vóru at velja enn at halda ímóti risanum og royna mátt og megin. Teir glímdust hart og leingi og grópaðu jørðina upp um øklar; - tað eitur “í Trakki”, og ikki hevur vaksið gras har síðani, tó at allur hólmurin annars er alloðin í síðum grasi ovast frá eggini og oman til sjóvarklettarnar.
Um langt og leingi feldi mykinesbúgvin risan á knæ, sleit annað eyga út úr honum og hótti at drepa hann. Men risin vildi ikki missa lív og fór nú at biðja fyri sær og lovaði Óla trý sjaldsom ting, vildi hann geva honum lív og grið. Tað fyrsta, ið risin vildi geva fyri at loysa seg undan bana, var ein stórhvalur, sum á hvørjum ári skuldi koma í Hvalagjógv har í Mykinesi; annað var tað, at eitt stórt træ skuldi reka upp í eina gjógv, sum er stutt frá hinari og kallast Viðarhellisgjógv; og tað triðja var ein fuglur, sum ikki skuldi setast ella eiga á nakrari aðrari oyggj í Føroyum uttan á Mykineshólmi. Men hann legði tær treytir við gávunum, at eingin, sum í framtíðini búsettist har á oynni og vildi njóta gott av teimum, mátti lasta ella spotta tær. Mykinesbúgvin gekk undir hesi vilkor og tók við tilboði Tórs; so samlíktust báðir og livdu saman alla ævi sína. Vestast á oynni, á róukollinum úti við hólmin, vóru teir settir hvør í sín heyg, tá ið teir doyðu; enn á døgum kallast annar heyggjurin Óli rami, sum er norðari, og har er mykinesbúgvin grivin; annar eitur Tórur rami, hvar dalbúgvin er grivin.
Væl helt risin tað, hann hevði lovað; hvørt ár um hoyna kom hin stóri hvalurin í Hvalagjógv, men nú kemur hann ikki longur, tí at mykinesmenn gloymdu, at teir máttu ikki siga nakað ilt um hann, og so hildu teir spott at honum, tí at hann hevði ikki meira enn eitt eyga (“døglingur”), og teir lastaðu hann, tí at teir fingu lívsýki, tá ið teir ótu tvøstið, - so hvarv hvalurin og kom ikki aftur.
Træið kom um várið, men tað fór skjótt sama veg sum hvalurin, tí at teir lastaðu tað, at tað var skeivt og rangviðað, og teir bóðu ilt fyri tí, tí at teir máttu brúka tað hvørt ár til at byggja bønhús; men bønhúsið tók hvørt vár niður av vindi, tá ið rekaviðurin kom, og førdist út av berginum - teir tóktust sær tí einki gagn hava av hesari gávuni, og so hvarv hon.
Fuglurin, sum var tað triðja, ið risin hevði lovað, var súlan; hon kom í stórum flokkum í røkurnar í hólminum og á drangarnar hjá honum; men súluna vil eingin mykinesmaður lasta ella spotta, at teir ikki skulu missa hana, tí hon er góður styrkur hjá teimum, sum sita í brimstøð og sjaldan sleppa á sjógv til útróðrar; um so er, at nakar av meginlandinum kemur út til Mykines og lastar súluna, at illur roykur gongur av fjaðrunum á henni, ella annað tílíkt, bøtir mykinesmaðurin, sum slíkt hoyrir, um tað og sigur: “Góður fuglur er kortini, og háborin fuglur, sum sigur “træl” (so ljóðar mál hennara) við hvønn mann”. Men ikki setist súlan á land í nakrari aðrari oyggj enn á Mykineshólmi, uttan so er, at hon er feig, og tó sæst hon fljúgva víða hvar um firðirnir oyggjanna millum. Súlan søkir hólmin um pálsmessu og er so í berginum til út við mortansmessu, tá ið ungarnir eru væl floygdir; hon er tá fyrra partin av vetrinum burtur.
V.U. Hammershaimb: ”Færøsk Anthologi I”, 1891


text:
Leys størv
Endamálið hjá Ráði teirra lesandi er at umboða øll lesandi á Fróðskaparsetri Føroya. Aðalmálið er at røkja áhugamál teirra lesandi í samstarvi við setursleiðslu, undirvísarar og onnur starvsfólk á stovninum.
Um ráðið
Í samlaða ráðnum situr eitt umboð og eitt eykaumboð fyri hvørja deild. Afturat hesum eru lokal Ráð teirra lesandi á hvørjari deild við umleið seks umboðum.
Ráðið heldur til í lestrarhúsinum í Fr. Petersens gøtu 9, har tað eisini eru lestrar- og bólkahøli til lesandi á Setrinum. Seinasta árið hevur ráðið serliga arbeitt við at betra um lestrarumhvørvið.
Ráð Teirra Lesandi - RTL - hevur virknan leiklut í:
- Lestrarráðunum á deildunum, sum eru ráðgevandi eindir undir dekaninum, ið millum annað umrøða útbúgvingarendamál og meta um góðsku á útbúgvingum. Lestrarráðið er mannað við undirvísarum og lesandi.
- Akademiska ráðnum, sum er ráðgevandi eindin hjá Rektaranum. Akademiska ráðið er mannað við undirvísarum, lesandi og leiðslu. Akademiska ráðið viðger millum annað strategiskar og fíggjarligar raðfestingar.
RTL er við til:
- At skipa fyri tiltøkum á Setrinum, millum annað innleiðsludøgum, samansjóðingartúrum saman viðvegleiðarunum og hugnaløtu í Fr. Petersens gøtu 9.
.
Eitt nú við at skipa lestrarráðini á deildunum og saman við starvsfólkum á Setrinum at skipa fyri valinum av stýrislimi, har lesandi valdu sítt umboð í stýrið hjá Setrinum.
Eisini hevur verið arbeitt við at seta eina mentorskipan í verk millum lesandi á Setrinum.
Í apríl 2014 var tann fyrsta Seturscaféin. Byrjað var við eini mini-Seturscafé í táverandi hølum okkara í Bókbindaragøtu 8. Seturcaféin var væleydnað, umleið 40 lesandi vóru á gátt.
Í november 2015 flutti Seturscaféin til Fríðrik Petersens gøtu 9, har tað javnan hevur verið café fríggjadagar seinnapart og kvøld. Ætlanin er at halda fram við Seturcafé hvørt fríggjakvøld.
Arbeiðið at fáa lesandi skipað úti á deildunum heldur fram og arbeitt verður fyri, at allar deildirnar skipa hvørt sítt virkið Ráð teirra lesandi, ið arbeiðir fyri áhugamálunum hjá lesandi á teimum ymsu deildunum.
Fríðrik Petersens gøta 9
Umboð í ráðnum
Umboð í RTL januar 2016 eru:
- Ingilín D. Strøm, Føroyamálsdeildin
- Silja Aldudóttir, Føroyamálsdeildin
- Lydia Samson, Námsvísindadeildin
- Eyðbjartur S. Skaalum, Námsvísindadeildin
- Andrias Gregoriussen, Náttúruvísindadeildin
- Hans Jakup Abrahamsen, Náttúruvísindadeildin
- Bergur Arnbjarnarson Dalsgarð, Sjúkrarøktarfrøðideildin
- Elisa Abrahamsen, Søgu- og samfelagsdeildin
- Turid Christophersen, Søgu- og samfelagsdeildin
Send okkum boð
Tit lesandi eru altíð vælkomin at senda okkum tykkara tankar um tað, sum Ráðið hevur gjørt gjøgnum árið, og uppskot til, hvussu Setrið kann gerast eitt enn betri stað at vera lesandi. Hava tit ynski til betringar av ymiskum slag, sendið okkum eini boð á facebook og vit taka tað upp við leiðsluna á Setrinum.
Eisini ber til at senda ein teldupost til okkara og vit svara tykkum skjótast tilber.
Reglugerð
Hósdagin 19. desember 2013 høvdu umboð fyri lesandi av øllum deildunum fund við leiðsluna, og har varð næmingaráð fyri øll lesandi á Fróðskaparsetri Føroya formliga sett á stovn – navnið bleiv Ráð teirra lesandi. Reglugerðin fyri ráðið varð undirskrivað av rektaranum, Sigurð í Jákupsstovu og umboð teirra lesandi, Birnu Gaard tann 21. juni 2013.
Reglugerð fyri Ráð teirra lesandi
Umboð í Ráð teirra lesandi verða vald á hvørjum ári. Næsta val av Ráði teirra lesandi verður í okt. 2016.


text:
Flogbóltur: Bólkafinalan stroymað í dag
ítróttur27-06-2017 - 16:23 - Jóanis Albert Nielsen
Klokkan 16,30 í dag skal manslandsliðið í flogbólti royna seg ímóti Álandi, og hesin dysturin verður avgerðandi fyri, hvørjum Føroya skal spæla hálvfinalu ímóti.
Bæði liðini hava higartil vunnið sínar dystir 3-0, men tað týdningarmesta er, at vinna dystin í dag, so ein ikki møtir Saarema í hálvfinaluni, tí hetta liðið hevur undanfarnu oyggjaleikir verið tað sterkasta í mansflogbólti.
Bárður B. Mikkelsen sigur í samrøðu, at hann metir, at um Føroyar fáa sítt spæl at koyra, so eigur liðið at vinna dystin í kvøld. Serliga um Føroyar fáa álopsspælið at rigga.
Bólkafinalan í dag verður kl. 16,30 og kann síggjast her:
https://www.facebook.com/Flogb%C3%B3ltssamband-F%C3%B8roya-799547606794840/
Rás 2 hevur eisini boðað frá, at teir eisini hava beinleiðis frásøgn frá dystinum.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
23. Okt 2008
Valevnislistar til Bygdarráðsvalið
Hesir tveir listar eru innkomnir til Bygdarráðsvalið í Vestmanna Kommunu tann 11. november 2008. LISTI A 1. Øssur Christiansen, bygdarráðslimur
21. Okt 2008
Talvkapping í Vestmanna leygardagin 25. oktober 2008
Leygardagin 25 okt. 2008 verður talvkapping fyri børn- og ung í Vestmanna Talvsamband Føroya skipar í vetur fyri Føroyameistarakapping fyri børn- og ung fyri einstaklingar í talvi. Kappingin verður skipað í 5 ymiskum aldursbólkum, og er samstundis úttøkukapping til NM-Kappingina – sum
20. Okt 2008
Valevnislistar til kommunuvalið
Valevnislistar til kommunuvalið í Vestmanna Kommunu 11. november 2008 skulu vera kommunuskrivstovuni ella valnevndarformanninum í hendi í seinasta lagi týsdagin 21. oktober kl. 18. Í tí sambandi er Kommunuskrivstovan opin týsdagin 21. oktober frá kl. 9 til kl. 18.
14. Okt 2008
Bryggjan leygarkvøldið 18. oktober
Spurnarkapping kl. 20.00 Vinnandi liðið fær millum annað atgongumerki til Eyðun og Terja, hinir luttakarinir fáa atgongumerki fyri hálvan prís. Eyðun og Terji spæla kl. 23.00 Atgongumerki 100 kr
03. Okt 2008
Vindmyllur
Vestmanna Bygdarráð samtykti á fundi 23. september niðanfyri standandi leiðreglur í samband við umsókn um uppseting av vindmyllum: Leiðreglur fyri umsókn og uppseting av vindmyllum til húsbrúks Sambært almennu byggisamtyktini fyri Vestmanna kommunu skulu slíkar fastar konstruktiónir sum vindmyllur viðgerast sum byggimál.
01. Okt 2008
Nýggjur brunaumsjónarmaður settur
Í dag, 1. oktober, er Jákup Fonsdal byrjaður í starvinum sum brunaumsjónarmaður hjá Vestmanna Kommunu. Talan er um eitt tíðaravmarkað fulltíðarstarv, har Jákup umframt at vera leiðari av Vestmanna Sløkki- og Bjargingarliði, fer at gera brunaætlanir, váðametingar og fyrireika tilbúgvingarætlan. Somuleiðis fer hann at vegleiða
30. Sep 2008
Nýggjur leiðari fyri Látipípuna
Vestmanna Bygdarráð hevur sett Onnu Dalsgaard í starvið sum leiðari fyri Látipípuna. Anna hevur arbeitt sum námfrøðingur, síðani hon bleiv liðug við útbúgvingina í 1994. M.a. hevur hon royndir sum álitisfólk og varaleiðari. Vestmanna Kommuna ynskir Onnu Dalsgaard vælkomnari í starvið. Samstundis vil Vestmanna Kommuna
30. Sep 2008
Frítíðararbeiði í Saron byrjar aftur
Hóskvøldið 02. oktober 2008 byrjar frítíðararbeiðið aftur í Saron. Byrjað verður kl. 18.30 og ikki kl. 19.00 sum verið hevur undanfarin ár. Fyrsta kvøldið verður hugnaløta við pylsum, saft og onkrum afturat. Øll eru hjartaliga vælkomin, vit gleða okkum at síggja teg.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Á hestbaki á hvítusunnu
mentan02-06-2017 - 16:46 - Jóanis Nielsen
Tey nógvu seinastu árini hava rossamenn av Streymoynni gjørt túrar á hestbaki í Vágum á hvítusunnu.
Soleiðis verður eisini í ár, minst tríggir bólkar fara á fjøllini í dag. Tann eini bólkurin heldur til á Slættanesi í kvøld, í morgin gongur leiðin á Víkar, ein bólkur kemur at halda til í Tormanshúsinum við Fjallavatn og tann triði bólkurin skal til Vatnsdalsvatn.
Myndirnar eru tiknar á Hálsi í Sandavági.
Vit ynskja teimum góða hvítusunnu.


text:
Myndir og filmsbrot: Størsta ferðafólkaflogfar, ið nakrantíð hevur sett seg í Vágum
Vinna14-06-2017 - 11:08 - Jóanis Nielsen
Fyrrapartin í dag setti eitt Boeing 737-800 hjá hollenska flogfelagnum, Transavia seg á flogvøllin í Vágum. Flogfarið er 39 metur langt og 35 metur breitt.
Flogfarið, ið tekur 189 ferðafólk fór úr Køln í Týsklandi í morgun. Við í flogfarinum vóru 80 ferðafólk, sum skulu ferðast í Føroyum til leygardagin, tá ið tey flúgva aftur til Týsklands.
Transavia er eitt stórt europeiskt lágprísfelag, og hevur høvuðssæti í Hollandi. Transavia er eitt dóttirfelag hjá risastóra flogfelagnum, Air France-KLM.
"Talið av charterflogfarum til og frá Føroyum hevur verið vaksandi seinastu árini. Vit á flogvøllinum eru glað fyri at ymisk sløg av flogførum koma hendanvegin soleiðis, at vøllurin stendur sína roynd", sigur Jákup Sverri Kass, stjóri á Vága Floghavn


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Bátastevnan 2018
04.05.2018
Tíðindaskriv
Bátastevnan 2018
Bátastevnan í Vestmanna verður í døgunum 24. til 26. mai
Hetta er stevnan har bátafólk, kampingfólk og øll onnur eru vælkomin at savnast á keiøkinum í Vestmanna til hugna, undirhald og at halda sær á gaman.
“Hólmin” eitur nýggi flakin, ið er lagdur í kei-hylin har bátarnir liggja. Góður “bátatónleikur” verður at hoyra á hólmanum.
Skipað verður fyri ymsum tiltøkum fyri allar aldursbólkar á keiøkinum og í tjøldunum sum verða sett upp. Matsøla verður í hugnaligum umhvørvi í stóra tjaldinum. Spæliland fyri børn verður á keiøkinum og í lítla tjaldinum.
Hósdagin 24. mai verður “syngið við” tiltak saman við Norrøna Dansiband / Magnus Magnussen.
Fríggjadagin 25. mai verður undirhald fyri børn og ung í stóra tjaldinum, har Ævintýraferðin og Kularrøtur framføra. Um kvøldið kunnu bátastevnugestir uppliva tónleikaframførslur við Jens Marna Hansen, Janus Wiberg Mortensen og Swangah. At enda spæla Sámal Ravnsfjall og Jóan Jakku Guttesen í tjaldbarrini.
Leygardagin 26. mai verður felags bátasigling av Fútakletti inn á
Vestmanna. Aftaná siglingina fáa øll ókeypis suppu og okkurt leskiligt afturvið
í stóra tjaldinum, har harmonikutónleikur og felagssangur seta rættan
veitsludám á Bátastevnuna. Skipað verður fyri bjargingarroynd við verjuskipi og
tyrlu. Áskoðaravinarligi kappróðurin “ódnartak” verður á vágni beint við
bátastevnuøkið. Róð verður á stuttum teini, einans 150 metrar. Hvør bátsmanning
rør teinin tríggjar ferðir.
Leygarkvøldið spælir Norrøna Dansiband góðan “bátatónleik”á Hólmanum. So verða fyrst Eyðun Nolsøe og síðani Shamrock at hoyra á lítla pallinum í tjaldbarrini.
Í stóra tjaldinum byrjar Bátastevnudansurin kl. 23.30. Har spæla fyrst FourMen og síðan Signar í Homrum. Í lítla tjaldinum spæla Danny & The Veetos og Finnur Koba.
Nærri kunning um bílegging av atgongumerkjum, báta- og kampingplássum v.m. sæst á www.bs.fo og á Bátastevnu-appini. Har ber eisini til at síggja skránna fyri øll tiltøkini. Um spurningar eru viðv. báta- og kampingplássi ber til at senda teldupost til tilmelding@bs.fo ella við at ringja á tlf. 599350 millum kl. 8 og 16 gerandisdagar.
Vælkomin á Bátastevnu í Vestmanna 24., 25 og 26. mai 2018.
Bátastevnan
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Í oysandi regni tók 07 Vestur seinnapartin ímóti Suðringum í Sørvági. Veðrið til fótbólt var tó gott, tí tað var púra stilli í Sørvági.
Suðringar vóru greiðir um, at hetta var ein sera týdningarmikil dystur. Við einum sigri kundu teir fáa eitt rættiligt hol niður til botnin, samstundis sum 07 Vestur tá helst eisini varð fastlæst í botninum. 07 Vestur hevði helst somu áskoðan – hetta var ein dystur, sum heimaliðið mátti vinna fyri at varðveita vónina um framhald í Betrideildini (eisini hóast tað eru 17 umfør eftir).
Suðringar byrjaðu dystin væl og góða spælið, sum Suðringar, hava víst í fleiri dystir, var sera sjónligt í fyrra hálvleiki, har Suðringar vóru væl betur.
Suðringar skaptu frá byrjan fleiri smáar málmøguleikar, men tann fyrsti stóri møguleikin kom, tá Suðringar fingu fríspark í høgru síðu á brotsteigar markinum. Ibra varð settur at taka og tá hann skjýtur og bólturin er ávegis uppum verjuna, tekur ein 07 Vestur leikari hondina í brúk, og dómarin dømir brotsspark.
Isaac Shaze varð settur at skjóta og skoraði trygt til 1-0. Hetta var í 24. minutti.
Teir næstu 10 minuttirnar høvdu Suðringar fleiri heilt stórar málmøguleikar og við eitt sindur av neyvleika, so var støðan bæði 2-0 og 3-0 hesa løtuna, áðrenn Suðringar øktum um leiðsluna.
Málið til 2-0 kom eftir 33 minuttir, tá Suðringar vinna bóltin á egnari hálvu, spæla direkta upp gjøgnum miðjuna. Búi fær bóltin og roynir at fara framvið einum verjuleikara, men sleppur ikki rættiliga ígjøgnum. So kemur Eirikur Magnusarson, vinnur bóltin og fær skøva bóltin framvið málverjanum til 2-0.
2-0 var eisini hálvleiksstøðan og var hetta eisini greitt uppiborið, hóast 07 Vestur hevði nakrar málmøguleikar, sum teir ikki megnaðu at umseta til mál í fyrra hálvleiki.
Í seinna hálvleiki vóru Suðringar ikki so offensivir, sum teir vóru í fyrra hálvleiki. 07 Vestur kom eisini út til seinna hálvleik fyri at stríðast fyri lívinum. Heimaliðið var eisini nakað omaná leikliga í seinna hálvleiki, men megnaðu tó ongantíð at skapa stórar málmøguleikar.
Suðringar dúvaðu uppá kontra – venjarin hevði heilt greitt væntað, at 07 Vestur fór at leggja meiri uppfyri í seinna hálvleiki. Men tá møguleikarnir komu, tá vóru Suðringar ikki nóg neyvir í uppspælinum.
Suðringar stríddist sera væl og hvørja ferð møguleikarnir vóru har, so stríddust teir fyri tí. Tá 82 minuttir vóru farnir eydnaðist tað eisini at fáa mál burturúr stríðnum, tá 07 Vestur leikari var kroystur til at gera eina harða afturlegging til málverjan, sum málverjin ikki megnaði at fáa fatur í. Sjálvmál og støðan var 3-0 til Suðringar.
Dysturin endaði eisini við 3-0 sigri til Suðringar, sum aftur í dag spældu ein góðan dyst og vunnu uppiborið. Suðringar hava nú ikki tapt í 4 dystir á rað, 3 sigrar og 1 javnleik er tað blivi til.
Úrslitið í dag førir við sær, at Suðringar nú eru komnir upp á 10 stig, sama stigatal sum EB/Streymur á 7. plássi.


text:
Byggivinnan er ein týðandi vinnugrein í føroyska búskapinum, og fleiri enn 1.500 løntakarar hava sítt dagliga yrki í byggivinnuni. Seinastu árini hava lønarútgjaldingarnar í byggivinnuni verið umleið 11 prosent av samlaðu føroysku lønarútgjaldingunum.
Myndin niðanfyri vísir, at lønarútgjaldingarnar í byggivinnuni hava verið vaksandi seinastu árini. Tó hava útgjaldingarnar framvegis ikki nátt sama støði sum undan altjóða fíggjarkreppuni í 2008.
Talið á løntakarum í byggivinnuni var í 2014 beint omanfyri 1.600 fólk, og talið hevur verið hækkandi síðani 2012. Tølini vísa, at vit enn ikki eru komin upp á sama støði sum undan kreppuni, tá fleiri enn 2.000 løntakarar vóru í vinnuni. Vinnuhúsið frættir frá sínum limum í byggivinnuni, at eftirspurningurin eftir tænastum er í vøkstri, men trupult kann verða at bjóða uppá uppgávur, tí arbeiðsmegin ofta er óstøðug og avmarkað.
Talið á handverkslærlingum í byggivinnuni sveiggjar vanliga nógv, og er tað ein greiður samanhangur millum talið á lærlingum og virksemi í vinnuni annars. Í 2006 vóru umleið 380 lærlingar í byggivinnuni. Árini eftir fall talið munandi, og í 2009 vóru bert umleið 100 lærlingar. Lærlingatalið er síðani økt nakað og í 2014 vóru umleið 170 lærlingar. Miðal lærlingatalið seinastu 10 árini er sostatt 187 lærlingar í byggivinnuni.
Til samanberingar kann nevnast, at samlaða talið av lærlingum í Føroyum í 2014 var 264. Helvtin av øllum lærlingunum í Føroyum hava sostatt lærupláss í byggivinnuni.
Flest lærlingar læra til maskinsmið, timburmann ella elektrikara.
Samanumtikið kann sigast, at byggivinnan sum heild er ein vinnugrein, sum stórliga verður ávirkað av sveiggjum í búskapinum.
Sí annars ársfrágreiðing hjá Føroya Handverksmeistarfelag
Kelda: tøl frá Hagstovuni


text:
OECD nevndin setir seg við pallborðið í Basalt rúminum á Bryggjuni í Keypmannahavn. Á vegginum sæst búmerkið fyri ráðstevnuna, har frágreiðingin OECD Territorial Review of the NORA Region: Faroe Islands, Greenland, Iceland and coastal Norway varð løgd fram. Frágreiðing, sum er á enskum, telur 264 blaðsíður og er fyrsta skjal av hesum slag, har NORA økið verður sett saman og definerað. Kanska seinasti skansin, The Final Frontier, sum sagt verður einastaðni í frágreiðingini. Til vinstru stendur leiðarin í OECD nevndini, William Thompson. Síðani síggjast Gerard Bonnis, Carl Christian Schmidt og Carlos Icaza Lara. Longst til høgru eru Keith Storey og David Collins úr Nýfunnlandi og Labrador.
Orðstýrari var danski journalisturin Martin Breum, sum hevur búð í Grønlandi og júst hevur givið út bókina Når isen forsvinder á forlagnum Gyldendal. Í steðginum sigur hann, at evnið er so viðkomandi á okkara leiðum, at hann vónar at sleppa at geva bókina út á føroyskum eisini.
Fyriskipari av ráðstevnuni er stovnurin NORA, har Lars Thostrup er stjóri og Jákup Sørensen tekur sær av øllum sambondum, skjótt og effektivt. Tað var Jákup, ið ringdi til mín 1. apríl og spurdi um eg kundi traðka til, nú ein føroyskur journalistur og pallborðsluttakari var sjúkur og hevði givið avboð. Tók sum givið, at hetta var ein aprílsøga, men út á dagin sannførdi hann meg um at hetta var í álvara.
Halldór Ásgrimsson setti ráðstevnuna og beyð vælkomin til The Cold Area of the World. Lars Thostrup greiddi síðani frá um OECD kanningina og hvussu hon kom i lag fyri tveimum árum síðani. Lars vísti á ovurstóra havøkið í Norðuratlantshavi og hvussu tað knýtir saman og ikki bara skilir. - Men til tess at fáa nakað burturúr, krevst nakað eykað, og hetta eykað er NORA, segði Lars og vísti til orðatakið Gløgt er gestsins eygað, nú kanningarbólkurin hjá OECD fór at leggja fram. - Eg vóni at politikarar i økinum fara at taka frágreiðingina til sín og brúka hana, segði Lars at enda.
Leiðari í kanningarbólkinum er William Thompson, í ljósum jakka. Hinir eru frá vinstru Carl Christian Schmidt, Carlos Icaza Lara og Gerard Bonnis. Leiðarin, Thompson, tosaði um útjaðara og í mun til hvat, hetta hugtak kann brúkast og verður brúkt. Geography is not destiny, bleiv sagt nakrar ferðir. Allir nevndu viðurskifti kring veðurlagsbroytingar, sum í 2040 helst fara at skapa nýggjar siglingarleiðir og binda Norðurtlantshav saman við norðara Kyrrahav í eystur og vestur og stytta munandi um siglingarleiðir, kanska 40%, millum Rotterdam og San Francisco, the Northwest Passage í vestur og Yokohama the Northern Sea Route í eystur.
Carlos nevndi stóru frástøðurnar millum fábygdu londini og hvussu óhøgligt tað var at ferðast eina beina leið í Norðuratlantshavi. Carl Christian hevði hug at arga fiskimenn og spurdi, hví teir vóru so býttir at fiska, heldur enn at fara á universitet og lesa. Makrelurin og hvussu hann svimur frítt úr sjógvi í sjógv í hesum broytingartíðum, fekk eisini umrøðu og Carl Christian spurdi retoriskt, hvør átti makrelin? Seinni nam hann eisini við grindadráp, sum hann ikki á nakran hátt var ímóti. Men tað er ikki vist, at onnur deila míni sjónarmið, legði hann afturat.
Bonnis nevndi eina rúgvu av tølum, sum vóru tengd at veðurlagsbroytingum, serliga við atliti til ferðavinnu. Keith Storey, professari úr St Johns í Nýfunnlandi og Labrador, greiddi frá um fiskivinnuna, sum fyrr var avgerandi, men nú er burtur og er avloyst av olju og gassi. Depending on ressources is a dangerous thing, segði Storey sannførandi og tosaði um human capital. - At halda fólki heima, er ein ógvuliga trupul uppgáva, segði Storey ikki sørt ávarandi.
David Freshwater, professari úr Kentucky, nam við peripherality, bygd og bý, og hvussu relativt hetta hugtak í veruleikan er kring allan heim. Infrastrukturur er góður, men er ikki alt, segði Freshwater og nevndi eitt dømi um vegir og tunnlar til ein fjarskotnan stað, har øll rýmdu, tá nýggja ferðslusambandið kom. Og so var Freshwater so hugtikin av føroyskum ungdómi, sum ferðaðist so víða. Men sambondini millum londini her í útnorðuri vóru av allari leið, helt hann. Fólksliga sambandið, ein fólka-linja, má verða millum øll NORA økini, segði Freshwater.
Ólina Thorvaldssóttir, altingslimur, fíltist á manglandi politiskt samstarv í økinum. Hans Pauli Strøm nevndi eisini at eitt víðkað NORA-mandat var neyðugt. Grønlendski tinglimurin Juliane Henningsen nam við the brain drain, fyri ikki at tala um the egg drain, sum eins og úr Føroyum, fer beina leið til Danmarkar og mest sum aldri kemur aftur. Í NORA økinum er hetta ein serligur trupulleiki fyri Føroyar og Grønland, sum bæði hava samband við Danmark. Nevnt varð í fleiri førum at meðan londini kring Eystarasalt The Baltic Sea Region øll eru ES limalond, so er hetta ikki galdandi fyri NORA londini, har neyvan nakað land er eins og á sama støði í ríkisrættarligum spurningum. Tí er torført at brúka baltiska modellið og føra tað yvir á eitt komandi NORA øki uttan munandi tillagingar, har neyvan nakar annar enn Norðurlandaráðið tekur leiklutin hjá ES.
Claire Nauwelaers frá OECD greiddi frá um íverksetan, divertification og innovation, kvinnur í fábygdum NORA økjum, kreativar vinnur og fjarleystur. Hon førdi fram fyrimunin, sum er í tí smáa, the advantage of being small, men ávaraði í sama andadrátti móti vánaligari politiskari stýring, bad government. Við pallborðið sat m.a. Marita Rasmussen úr Vinnuhúsinum og norska Janne Vangen Solheim, sum greiddi frá 122 ára gamla virkinum Janus, sum ger undirbuksir og hevur lært at tillaga seg nýggjar tíðir og nýggj krøv, ella at brúka wrong culture mótvegis good culture. Hon endaði við at seta bleytu virðini the human aspect upp móti teknisku viðurskiftunum bussiness and politics. Fýra kvinmur og ein maður sótu við hetta pallborðið. Maðurin, Anders Stenbakken úr Grønlandi, nevndi at innan ferðavinnuna har í landinum stóðu tey 100% inni fyri kópaveiði, sum av øllum pørtum varð mett sum burðardygg. Tey vóru pro aktiv, tá tað galt lokala veiðu, sum umheimurin hevði eina aðra fatan av og vildi steðga. Men nei, helt Stenbakken, og segði at eftir Kanada er Grønland um at gerast ein av fremstu adventure destinations.
At enda sluppu fýra miðlafólk at siga teirra hugsan um OECED frágreiðingina út frá trimum spurningum. Semja var um at í Norðuratlantshavi er mest sum eingin public awareness ella public participation, einki alment kjak ella samband, um felags viðurskifti. Her er hvørki nakar miðil ella nøkur tíðindastova at lofta tílíkum viðurskiftum, hvørki um grindadráp ella kópaveiðu, vóru tey fýra við pallborðið samd um. Eitt tílikt samband má til, og ikki minst ein virknari og greiðari politiskur leiklutur, skal økið mennast, so sum kanningin leggur upp til. Til hetta er NORA ein frálíkur facilitator, sum kann stuðla og veita ávegis hjálp, fyrst og fremst við hesum søguliga skjali, sum setur okkara økið á altjóða landakortið sum aldri áður. Regin W. Dalsgaard tók tær báðar seinastu myndirnar. Regin stóð eisini fyri at streama ráðstevnuna, so hon sást beinleiðis í sjónvarpi á teldu.


text:
Illa hava Føroyar verið royndar av útlendskum herskipum fyrr í tíðini, men verst hevur Suðuroyggin verið stødd av teimum. Tað gav at bíta, tá ið turkarnir vóru har. Eru enn frásagnir í Suðuroy um atburð teirra.
Tað er gomul søgn, at ein maður við Neyst í Hvalba, sum helt seg hava verið nógv órættaðan av bróður sínum í arvaskifti, svór hevnd yvir hann og lovaði, at reyður hani skuldi gala yvir Neystagarð. So bar til eitt árið, at trý turkaskip komu inn á Hvalbiarfjørð. Neystamaðurin sigst at hava víst skipunum leið og gjørt sær ógvuliga dælt við turkarnar. Eld setti hann á Neystagarð, meðan turkarnir rændu og drópu í bygdini. Fólk flýddu undan, sum tey kundu best, niðan í fjøllini til at skýla sær.
Prestur var riðin oman til strandar og hevði tikið son sín, sjey ára gamlan, við sær. Ein høvuðsmaðurin hjá turkunum, í land vóru komnir, gjørdi bøn á knæ og horvdi við andlitinum ímóti sólini. Drongurin tók at læa yvir henda løgna atburð, men tá ilskaðust turkarnir og ætlaðu at taka hann. Faðirin kipti drongin til sín í stundini, leyp við honum upp á hest sín og reið við dreinginum framman fyri sær inn ígjøgnum Prestdal upp eftir fjallinum. Summir av fíggindunum hildu aftaná. Tá kom eitt mjørkaæl, og turkarnir mistu báðar úr eygsjón. Prestur tveitti kápuna og sprakk av hestinum, krógvaði sonin niður í eitt glopp ímillum tveir steinar og seg sjálvan í námindu. Turkarnir funnu kápuna; ein teirra læt seg í hana og var longu farin fram við, har sum drongurin lá krógvaður; tá rópaði hesin lítli aftan á hann, tí hann trúði, at tað var pápin, og bað hann taka seg við. So varð hann fangaður, men skar nú í at rópa so hart, at faðirin kreyp fram úr høli sínum. Turkarnir vildu nú taka prestin eisini, men prestur, sum ikki sá sær kans til at koma undan teimum, leyp út av eggini tætt við Trongisvágsbotn. Men hann kom standandi niður í eina vallrók, nevnd Gimbrarókin, mitt ímillum alt fólkið, ið hagar var flýtt úr Trongisvági og Hvalba. Óføra høgt var lopið — fimtan favnar; men ikki fekk presturin deyðamein. Síðan fór hann við tveimum fylgisneytum oman á Sakistanga og ætlaði at ganda turkaskipini. Men tá ið hann sá, at valla helvtin av turkunum var feig, vildi hann ikki ganda meira enn tey tvey skipini. Hann stakk tríggjar fliður, holaði tær út, las illbøn og slepti so skeljunum út á sjógv at flóta. Tvær holvdust, ein fleyt eftir. Um náttina kom hann av landnyrðingi við rótan og tusti í brim. Tvey skipini gingu í land undir prestsins bø í urðini sunnan fyri Hundagjógv og smildraðust. Ein stórur turkur setti føtur í spenni ímóti berginum og ryggin ímóti stevninum á øðrum skipinum. Tvær reisir skeyt hann skipið frá landi, men triðju ferð kroystist hann. Tað, ið slapp við lívi, flýddi á hitt skipið, sum fór sína kós norðureftir. Á Gjørðasondum eru nakrar túgvur, ið rópast Turkagravirnar; her sigast líkini at vera grivin av turkunum, sum róku upp. Líkið av prestasoninum rak upp eisini; tá høvdu teir skorið oyruni av honum og rist munnin aftur at oyrunum. Nakrir reyðir og grønir og hvítflekkutir steinar, ið rópast turkasteinarnir, liggja enn har á sandinum; teir sigast at vera av kjølfestugrótinum í turkaskipunum. — Presturin, sum leyp í Gimbrarókina, varð ørur av hesum lopi og læði altíð og stund síðani. Tá ið eitt ár var umlopið, varð hann loystur úr embætinum.
Jákup bóndi við Neyst var flýddur og hevði krógvað seg niður í eitt hol. Tríggir turkar runnu eftir honum, sóu hestin og kagaðu undir búkin á honum inn í holið. Jákup lá og mundaði við byrsu sínari, til hann kundi skjóta tveir í senn. Tað lukkaðist, og hin triði flýddi. Men Jákup fekk hann aftur og sló hann deyðan við byrsuni.
Ein maður var farin inn í eitt gróthús til at skýla sær. Ein tunna, sum annar botnurin var úr, stóð á gólvinum; hana kreyp hann inn undir. Turkar komu inn, kyndu upp eld og tóku at steikja skerpikjøt. Maðurin, ið undir tunnuni lá, hevði ógvuliga ilt av kjararoykinum, men lá tó stillur. Ikki vendu teir tunnuni við, og maðurin slapp við lívinum.
Ein maður á Heyggi í Hvalbø ætlaði at fara í Grímsfjall við konuni til at krógva seg. Tey vóru stutt sloppin, so komu tríggir turkar aftaná. Konan var illa ment at ganga; teir gingu hana upp, lupu á hana, og ikki tordi maðurin at koma henni til hjálpar. Hon fekk tveir undir seg, tá kom hin triði til og vann hana. So koyrdu teir hana út av eiðisbakkanum. Hon datt niður á eina hellu, men doyði ikki. So grumlaði hon til ein hyl at fáa sær vatn at drekka; hetta sóu ránsmenninir, fóru niður ein annan veg og skóru bróstini av henni.
Ikki var tó eiðasørt, at onkur uppi í hesum óvandaslaginum glógvaði í. Ein maður var illa staddur av nøkrum turkum, sum runnu eftir honum. Ein, sum var væl framman fyri hinar, sló hann á herðarnar við fløtum svørðsbrandinum og bað hann detta niður og krógva seg. Maðurin varð liggjandi og kreyp síðan burtur í grasinum. Hinir turkarnir hildu tá av aftur.
Úr Hvalba tóku turkarnir leiðina til Trongisvágs. Trongisvágsfólk var rýmt vestur í Botn, men ein maður, ið nevndur var Mikkjal í Húsi, vildi ikki fara frá sínum gamla pápa. Á nátt, sum hann lá í koyggjuni stúkuleysur (tí siður var at sova nakin), komu turkarnir og vildu bróta inn. Dyrnar vóru stongdar, og Mikkjal vardi húsið so leingi hann orkaði. Summir av fíggindunum royndu at stinga veggin niður og rendu korðarnar inn ígjøgnum flagið, tí veggjahús var; aðrir tóku at skræða takið av. Mikkjal stóð nakin og kastaði gløður upp í eyguni á teimum, men einki batti. So tók hann stúkuna, legði hana tvørtur um herðarnar og helt í ermarnar frammanfyri, tók so pottalokið, stakk tað inn undir eimin og lyfti upp, rendi skorðurnar frá durunum og leyp út ígjøgnum. Eimin, á pottalokinum lá, físti hann upp í eyguni á teimum, ið uttanfyri stóðu, til at blinda teir. Ein fekk í stúkuna, men Mikkjal slepti, og teir fingu ikki hald á honum. Hann fór rennandi blóðnakin vestur oman bøin og turkarnir aftaná, tætt í hølunum á honum. Í teirri stóru Dalánni er ein stórur hylur, nevndur Mikkjalshylur (vestan fyri træbrúnna, ið nú er); har leyp Mikkjal eitt tiltikið lop tvørturum, og síðan hevur hylurin verið nevndur eftir honum. Sum hann skeitti aftur um seg, sá hann tríggjar fíggindarnar bumsaðar niðurí. Turkarnir vendu við aftur, men Mikkjal helt til Fámjins. Fjúrtan alin er Trongisvágsáin breið nú á døgum í tí staði, sum Mikkjal leyp tvørturum; men tá var áin heldur smalari og djúpari, enn hon er nú.
Úr Trongisvági hildu turkarnir til Øravíkar. Men Marjun Lavarsdóttir, nevnd vísa Marjun, bað hava bryggjubál í hvørjum húsi, so bygdin kom at vera huld í royki. Smátríggi læt hon seta niðurí uttan fyri húsini og heingja klæði uppá, so tað kundi líkjast fólki. Tá ið turkarnir komu til díkið tað, ið síðan er nevnt Turkadíkið (tætt oman fyri hin gamla bøgarðin), sóu teir eina kelling, ið stóð og peikaði at teimum við einari prukku, og ein tík, sum hon sendi, leyp goyggjandi ímóti teimum. Teir hildu hetta vera gand og vendu aftur. Men kellingin var Marjun Lavarsdóttir sjálv og eingin onnur.
Í Hvalvík vóru turkarnir eisini. Fólk rýmdu úr Hvalba og krógvaðu seg í Prinhelli vesturi í Skriðum norðan fyri Hvalvík. Giljabóndin var komin niðan á Løðini oman yvir húsunum í Giljum við húsfólki sínum. Tá rann døtrunum í hug, at tær høvdu gloymt at taka luktilsi við sær, og vendu tær tí oman aftur. Bóndin stóð og bíðaði, til hann sá turkarnar koma í túnið og taka døtur hansara. So fór hann til gongu aftur og sín veg í Prinhelli.
Ellindur í Skálum fór heiman við tveimum sonum. Teir gingu upp á Hvassheygir niðan við Einigjól og ætlaðu sær haðan oman í loynistíggin tann, ið nevndur er Turkastíggjurin, í Bláabergi (norðantil í Hvalvíkaregg). Men av tí, at hin gamli varð møddur, steðgaðu synirnir og royndu at forða turkunum uppgonguna heimanfyri eina løtu, at pápin kundi fáa tíð til at koma sær undan. Teir vardu við gróti, sum teir bóltaðu oman á turkarnar, og hildu so við, til teir ætlaðu, at nú mundi pápin vera komin í stíggin. So góvu teir uppat, lupu undan fíggindunum og náddu í stíggin til hin gamla. Turkarnir fóru heilt norður í Villingaberg, norðast á oynni. Har sótu fólk úr Hvalba (hamrafólk, garðshyrnisfólk) niðri í einari rók. Eitt býtt var ímillum, sum gekk við einum hakaspjaði; tað var so altrátt eftir at sleppa upp til hesar ókunnugu menninar og fáa sukur frá teimum. Tey vildu ikki sleppa dreinginum, men einki batti við hann: hann fór kortini. Eina løtu eftir hoyrdist slíkt bang uppi í erva, og eingin visti av, fyrr enn høvur og kroppur, hvørt einsæri, komu bóltandi oman og hakaspjaðið við. Fimtan høgg taldu tey á hakanum, sum ólukkudýrið hevði bøtt fyri seg.
Í Hvalvík er eitt pláss, sum rópast yviri í Botni. Hagar var nógv fólk flýtt í eitt hol, “hol í Botni” kallað. Tá ið turkarnir sigldu burtur aftur og hildu norður fram við landi (tá ætlaðu teir sær til Íslands), sóu teir hetta fólkið og skutu á tey. Kúlurnar slógu ímóti berginum niðri undir. Tey, í holinum sótu, kundu síggja fólk hanga bundið upp í togini eftir hárinum og hoyrdu nístan og pípan til teirra.
Einki er frætt um, at nakar av teimum, ið so vóru burturtikin, nakrantíð kom aftur til Føroya.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Seinastu tíðindi
Fakfelagstíðindi
Viðmerking:
Kunngerð um at bjóða rættindi til at veiða svartkjaft, norðhavssild og makrel og botnfisk í barentshavinum á uppboðssølu í 2018
Sum meginregla er Føroya Fiskimannafelag ikki fyri uppboðsølu av ófiskaðum fiski. Støða okkara er tikin á øll tey neiligu viðurskifti, sum eru av hesum.
Ein uppboðsøla sum henda er:
Óetisk
Óhaldbar búskaparliga
Óhaldbar samfelagsliga
Ger seg inn á sáttmálar
Tekur ikki hædd fyri mannarættindum
Letur upp fyri, at peningur verður hálaður úr føroyska samfelagnum
Letur upp fyri spekulatión og korruptión
Afturlatin uppboðsøla er sera óheppin, tí tá sær ongin hvat í bjóða verður.
Tí er tað sera óheppið fyri tey starvsfólk, ið umsita hesa skipan. Tí tá fara uttan iva at koma skuldsetingar um, at her ruggar ikki rætt. Fólk fara at undrast yvir, hví alt skal ganga fyri seg í tí dulda. Fólk fara at spyrja, hví hetta ikki tolir dagsins ljós.
Fólk eru móð av myrkaspæli. Eru vit eitt samfelag fyri fólki, ella eru tað nøkur útvald, ið selja ogn okkara í myrkri, soleiðs, at ongin veit hvat vendir niður ella upp.
Mælt verður til, at vit eiga at vísa treytaleyst nærlagni og opinleika
Jan Højgaard


text:
Verður Coutinho nú verandi?
Eftir sannførandi 7-0 sigurin á Spartak Moskva á heimavølli í gjárkvøldið, er Liverpool endiliga aftur í 8-partsfinaluni í Champions League.
Tað var upp á tíðina, tí tað eru níggju ár síðani seinast.
Liverpool hevði bert brúk fyri einum javnleiki fyri at sleppa víðari í kappingini, men fjeppararnir stúrdu fyri, at tað kundi ganga galið í síðsta dystinum aftur, sum ímóti Basel fyri trimum árum síðani.
-Eg eri hjartans fegin um, at Liverpool-viðhaldsfólkini sluppu at uppliva eitt slíkt kvøld, og at tey kunnu vera stolt nú, segði venjarin Jürgen Klopp við Viasat eftir dystin.
Verður Coutinho nú verandi?
Coutinho skoraði hattrikk í gjárkvøldið. Hini málini skoraðu Mané (2), Firmino (1) og Salah (1).
Stóri spurningurin, sum øll seta sær nú, er, um Coutinho framvegis verður í Liverpool, tá 8-partsfinalurnar verða spældar.
Mong vænta, at Barcelona fer at royna seg aftur í januar.
Hann gjørdist ikki bíligari í gjárkvøldið, men Liverpool-leiðslan tykist framvegis avgjørd um, at Coutinho ikki er til sølu.
– Tað besta við «Phil» er, at hann við sínum førleikum eisini er ein spælari, sum altíð arbeiðir hart. Eg eri sjálvandi nøgdur við hann, men eg havi ikki peiling av «hinum», sigur Jürgen Klopp, og «hinum» var, hvørt hann megnar at fáa Coutinho at verða verandi í felagnum til kappingarlok.
Sjálvur segði Phlippe Coutinho bert, tá hann varð spurdur um hetta, "let´s see!"
Millum mest vinnandi liðini
Liverpool er millum mest vinnandi liðini í Champions Leauge.
Felagið hevur vunnið kappingina fimm ferðir (eins og Barcelona og Bayern). Bara Milan (7) og Real Madrid (12) hava vunnið oftari.
Men eftir at Liverpool knústi Real Madrid í 8-partsfinaluni í mars 2009 (5-0 samanlagt, 4-0 á Anfield), kom stígur í: Duttu út úr bólkaspælinum í 09/10, ikki við næstu fýra kappingarnar, duttu út úr bólkaspælinum í 14/15, og síðani úti aftur næstu tvær kapingarnar.
Nú er Liverpool komið aftur í aftur - kanska sterkari enn nakrantíð.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Tíðindaskriv
16.05.2018 - 08:15
Tíðindi > Vinna & Tøkni > Íverksetan
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í Íverksetarahúsinum hósdagin 24. mai. kanska fyri teg.
Íverksetarahúsið bjóðar inn til netverkskvøld har íverksetarar, vinnulívsfólk og áhugaði hava møguleika at hittast til fyrilestur, kaffi og prát.
Hetta tiltakið fer at snúgva seg um skráseting av tíni fyritøku. Tað eru umboð fyri Skráseting Føroya sum fara at greiða frá, hvørji viðurskifti eru galdandi tá ein skal skráseta sína fyritøku.
Í Íverksetarahúsinum síggja vit ofta avbjóðingar og nógvar spurningar, tá ein ferð í gongd. Tann 1. januar 2017 fingu føroyingar møguleika at stovna Íverksetarafelag( ÍVF) við 1 krónu í kapitali. Nógv ÍVF eru stovnaði og nógv væntast at koma aftrat í framtíðini.
Tiltakið verður í Íverksetarahúsinum, Garðavegur 57, Klaksvík hósdagin 24. mai.
- Íverksetarahúsið í Klaksvík


text:
Nordlek 2015
Nordlek stevnan verður hildin í Viborg í Jyllandi næsta summar.
Um nóg stórur áhugi er, verður skipað fyri felags ferð til stevnuna.
Vit hava buss við okkum úr Føroyum, og pláss er fyri 40 fólkum.
Aftan á stevnuna fara vit ein busstúr suðureftir at vitja søgulig støð.
Vit fara við Norrønu úr Føroyum sunnudagin 12. juli kl. 23.30 og vera í Hirtshals týsdagin 14. juli kl. 09.30 og koma heim aftur úr Hirtshals týsdagin 21. juli kl. 11.30 og vera á Havnini mikudagin 22. juli kl. 17.30.
Á stevnuni er skúlagisting, men vit hava eisini tryggjað okkum pláss á gistingarhúsi til teirra, sum heldur vilja hava eina song at sova í.
Á túrinum aftan á stevnuna gista vit á vallaraheimum.
Fyri at tryggja okkum umbidnu plássini við Norrønu og á gistingarhúsunum er neyðugt at siga frá og tekna seg skjótast.
Bindandi tekning verður gjørd við at flyta 1500 kr á konto 9181 1310676 í seinasta lagi 15. januar 2015
Nærri kunning fæst við at venda sær til Trygva Samuelsen ella Mariu Kristiansdóttir.
trygvi.samuelsen@skulin.fo ella tlf. 228624 – 281468